PRN 2023: Pengundi Melayu tolak UMNO, PKR dan Amanah

DUA tajuk terakhir rencana saya mengenai politik ialah “Melayu tidak boleh bergantung
kepada UMNO lagi” (22.11.2022) dan “Selamat tinggal UMNO” (25.11.2022). Selepas
itu saya tidak menulis lagi mengenai politik sehinggalah ke hari ini. Sebabnya ialah
kerana saya telah hilang minat mengenainya. Ia menyebabkan beberapa orang
bertanya sama ada saya sihat sebab sudah lama saya tidak menulis. Mereka meminta
saya terus menulis kerana, mengikut mereka, banyak orang menunggu untuk
mendengar pandangan saya mengenai isu-isu semasa.

Hari ini, setelah melihat keputusan PRN di Kedah, Pulau Pinang, Selangor, Negeri
Sembilan, Terengganu dan Kelantan, ada sesuatu yang saya ingin katakan. Maka,
saya menulis rencana ini.

Semenjak selepas Pilihan Raya Umum ke-14 (PRU14) 2018 lagi, ramai orang Melayu veteran yang masih sayangkan UMNO menasihatkan ahli-ahli UMNO bahawa UMNO perlu berubah dan dibersihkan.

Selepas Pilihan Raya Negeri (PRN) Melaka dan Johor, kita memperingatkan pemimpin-pemimpin UMNObahawa orang Melayu memberi kemenangan kepada UMNO bukan kerana mereka, tetapi in spite of them. Kita memperingatkan pemimpin-pemimpin itu bahawa orang Melayu memberi kemenangan kepada UMNO kerana mereka masih sayangkan
UMNO. Pada masa yang sama, mereka mengharapkan UMNO akan berubah dan
membersihkan diri daripada pemimpin-pemimpin yang menjadi liabiliti kepada parti.

Tetapi, pemimpin-pemimpin itu masih ketegar. Mereka menganggap kemenangan itu
adalah kerana mereka. Mereka terus memperkuatkan dan melanjutkan kedudukan
mereka dalam parti dengan meminda perlembagaan parti. Ahli-ahli UMNO bertepuk
gemuruh di Perhimpunan Agung, memberi sokongan kepada “pemimpin-pemimpin
kesayangan” mereka. Orang-orang Melayu veteran yang menegur pemimpin-pemimpin itu dianggap sebagai musuh UMNO.

Tiba PRU15. Pemimpin-pemimpin itu menghadapi pilihan raya itu dengan angkuh
dan penuh keyakinan mereka akan dapat menubuhkan kerajaan pusat semula.

Apa yang terjadi kepada UMNO dalam PRU15 kita semua tahu. UMNO kalah teruk.
Rupa-rupanya, orang Melayu tidak mudah lupa.

Datuk Seri Ahmad Zahid Hamidi dan ahli-ahli Majlis Kerja Tertinggi (MKT) UMNO masih tidak mengambil pengajaran daripada keputusan itu. Mereka lakukan apa yang tidak terfikir oleh kita ada pemimpin UMNO yang sanggup melakukannya. Zahid membawa UMNO bekerjasama dengan Datuk Seri Anwar Ibrahim dan DAP, melanggar resolusi Perhimpunan Agung UMNO. Ahli-ahli MKT UMNO mengikutinya kerana kepentingan diri. Mereka fikir pengundi-pengundi Melayu akan mengikut apa sahaja yang mereka lakukan. Anggapan mereka ternyata meleset.

Sebagai buktinya, lihat sahaja keputusan PRN yang berlangsung pada 12 Ogos 2023.
Daripada 108 kerusi yang ditandingi UMNO, ia hanya memperolehi 19 kerusi (17.5%).
Itu pun kerana sokongan kepada Datuk Seri Mohamad Hassan di Negeri Sembilan
sebanyak 14 kerusi, sedangkan di Kedah BN yang bertanding 15 kerusi tidak
memenangi satu kerusi pun, di Kelantan ia hanya mendapat satu kerusi, di Pulau
Pinang dua kerusi, di Selangor dua dan di Terengganu kosong. Kemenangan dua
kerusi di Pulau Pulau Pinang itu pun adalah di Bertam, kampung Tun Abdullah Badawi,
setelah menantunya Khairy Jamaluddin turun berkempen untuk calon UMNO,
seorang bekas menteri. Satu kerusi lagi di Sungai Acheh, UMNO hanya menang
dengan 147 undi.

Walaupun Presiden PKR memegang jawatan Perdana Menteri, prestasi PKR juga
meleset. Daripada 58 kerusi yang ditandinginya, PKR hanya menang 26 kerusi, itu
pun dengan sokongan padu penyokong-penyokong DAP, BN dan Amanah. Di
Selangor, kubu terkuatnya, ia hanya memenangi 12 daripada 20 yang ditandinginya,
16 kerusi kurang daripada yang dimenanginya dalam PRU14, iaitu 28. Di Kedah ia
hanya memenangi dua daripada 10 kerusi yang ditandinginya. Di Pulau Pinang, enam
kerusi yang dimenanginya dalam PRU14 dirampas oleh PN. Di Kelantan dan
Terengganu, PKR ditolak sama sekali.

Amanah juga menerima nasib yang sama dengan UMNO dan PKR. Ia hanya
memenangi lapan kerusi daripada 31 yang ditandinginya, termasuk lima daripada
sembilan yang ditandinginya di Selangor. Saya berani mengatakan ia menang itu pun
atas undi penyokong DAP, BN dan PKR. Mengharapkan undi penyokongnya sendiri,
ia tidak boleh menang walau satu kerusi pun. Buktinya, lihatlah apa yang berlaku di
Kedah, Kelantan dan Terengganu.

DAP mempertahankan kedudukannya dengan cemerlang. Ia memenangi 46 kerusi
daripada 47 kerusi yang dipertandingkannya (98%).

PN jelas dapat menambah penguasaannya. Ia memenangi 146 kerusi daripada
jumlah keseluruhan sebanyak 245 kerusi berbanding dengan 80 oleh PH dan 19 oleh
BN. Di Selangor, kubu kuat PH pun, PN dapat menambah lima kerusi yang
dimenanginya dalam PRU14 kepada 22, yang lebihnya itu datangnya daripada PKR,
UMNO dan Amanah. Di Kedah, PN berjaya merampas lima daripada tujuh kerusi PKR,
empat daripada Amanah, tiga daripada BN dan satu daripada DAP. Di Pulau Pinang,
satu lagi kubu kuat PH, PN berjaya menambah satu kerusi (PAS) yang dimenanginya
dalam PRU14 kepada 11, kesemuanya dirampas daripada PKR, UMNO dan Amanah.
Tetapi, yang betul-betul menang adalah PAS. Keseluruhannya PAS memenangi 117
kerusi berbanding dengan rakan kongsinya, Bersatu 28 dan Gerakan 1. Apa yang lebih
menarik dengan pencapaian PAS ialah lonjakan yang dibuatnya sekali gus
membenam UMNO, PKR dan Amanah.

Saya fikir pengundi Melayu bertindak seperti itu atas beberapa sebab. Pertama,
mereka masih tidak lupa dan tidak memaafkan apa yang dilakukan oleh Kerajaan PH
yang mereka berpendapat menggugat hak-hak keistimewaan orang Melayu dan
kedudukan agama Islam dan tindakan dan kenyataan penyokong-penyokong PH,
terutama sekali dari DAP. Mereka tahu bahawa DAP berdiam diri bukanlah bererti ia
telah berubah: ia hanya menukar taktiknya kerana cara konfrontasi dahulu menaikkan
kemarahan orang Melayu.

Kedua, orang Melayu, terutama sekali ahli dan penyokong PAS dan Bersatu
merasakan bahawa hak mereka untuk menubuhkan kerajaan Persekutuan selepas
PRU15 telah dirampas daripada mereka dengan penubuhan Kerajaan Perpaduan
yang digemari oleh pihak Istana.

Ketiga, keputusan PRN ini menunjukkan orang Melayu sedar bahawa Kerajaan
Perpaduan adalah Kerajaan PH yang diberi nama baharu.

Keempat, orang Melayu, termasuk bekas pengundi UMNO tidak dapat memaafkan
Zahid dan ahli-ahli MKT kerana membawa UMNO masuk bekerjasama dengan
Anwar dan DAP sedangkan resolusi Perhimpunan Agung terang-terang
mengatakan “No Anwar. No DAP.”

Kelima, orang Melayu tidak percayakan Anwar untuk menjadi pemimpin mereka.

Keenam, di antara parti-parti Melayu yang ada sekarang, biar apa pun kelemahannya,
pemimpin-pemimpin PAS nampak lebih bersih, lebih berintegriti dan lebih boleh
dipercayai.

Ketujuh, penyokong-penyokong PAS terdiri daripada semua lapisan masyarakat,
daripada pelajar-pelajar universiti dan graduan-graduan muda, lapisan pertengahan
umur, apatah lagi warga emas.

Penambahan bilangan kerusi yang diperolehi PN adalah daripada yang sebelumnya
dimenangi UMNO, PKR dan Amanah. Ertinya, pengundi-pengundi yang dahulunya
mengundi parti-parti itu telah berpindah kepada PN, khususnya PAS. Pengundi-pengundi baru Melayu juga nampaknya lebih suka memilih PAS daripada parti-parti
Melayu lainnya. Saya percaya, jika PRN15 diadakan pada 12 Ogos 2023, PN akan
memperolehi majoriti yang jelas dan Kerajaan Perpaduan tidak akan tertubuh.
Keputusan ini adalah penolakan Kerajaan Perpaduan dan parti-parti Melayu yang
bekerjasama dengan DAP dan PH. Semua pihak perlu mengambil perhatian.

Mengenai kekalahan teruk UMNO, faktor utamanya ialah orang Melayu tidak dapat
menerima UMNO bekerjasama dengan DAP dan PH. Itulah hakikatnya. Mengenai
PKR, orang Melayu tidak percaya Anwar dan PKR boleh diharap untuk
mempertahankan kepentingan orang Melayu dan agama Islam. Amanah hanya parti
parasit yang tidak relevan dari awal lagi yang digunakan oleh DAP untuk
memecahbelahkan PAS.

Adakah Zahid dan ahli-ahli MKT UMNO akan menerima hakikat itu?

Saya percaya Zahid tidak akan menerimanya. Beliau akan bergantung kepada
jawatan Presiden UMNO yang sudah dilanjutkan tempohnya itu kerana beliau percaya
hanya dengan cara itu beliau dapat berkuasa dan melepaskan dirinya daripada
pertuduhannya di mahkamah. Untuk itu beliau telah membawa UMNO bekerjasama
dengan PH (Anwar dan DAP). Anwar menanggung bebannya kerana perlukan
bilangan kerusi Parlimen BN untuk membolehkannya menjadi Perdana Menteri.

Sekarang, pengaruh UMNO lebih lemah, Zahid terpaksa bergantung kepada
Anwar dengan harapan untuk mendapat perlindungan dan disebabkan kedudukan
PKR sendiri sudah lebih lemah, Anwar terpaksa bergantung kepada Zahid
untuk dapat terus menjadi Perdana Menteri. Mereka memerlukan satu sama lain.

Bagaimana dengan ahli-ahli MKT UMNO? Terdapat seorang yang telah bersuara, itu
pun bukanlah seorang ahli politik profesional. Beliau adalah seorang profesional yang
dilantik menjadi Ahli Dewan Negara untuk membolehnya dilantik menjadi Menteri.
Bagi yang lainnya, sekian lama mereka mengikuti kehendak Zahid kerana
kepentingan diri. Saya tidak nampak ada di antara mereka yang akan bangun
menuntut beliau meletak jawatan.

Perlu diingati Zahid boleh berkata, keputusan MKT bukan keputusannya seoang.
Semua ahli bertanggungjawab. Mengapa hanya dia seorang yang hendak
dipersalahkan?

Mungkinkah akan ada gerakan dari bawah? Sehari selepas PRN itu diadakan,
terdapat laporan beberapa orang ketua pemuda yang mengatakan UMNO perlu
berani melakukan perubahan sekiranya ia tidak mahu dilupakan oleh masyarakat.
Ketua Pemuda dan Wanita UMNO membuat kenyataan mereka akan mengadakan
kaji siasat mengenai kekalahan teruk UMNO itu.

Mengambil iktibar daripada apa yang telah berlaku sebelum ini, saya tidak fikir
perubahan besar akan berlaku kepada UMNO. Selepas Zahid dihadapkan ke
mahkamah dahulu, Pemuda UMNO meluluskan satu resolusi meminta beliau
melepaskan semua jawatan dalam parti sehingga beliau dilepas dan dibebaskan oleh
mahkamah. Apabila UMNO pulih di bawah pimpinan Mohamad, Zahid
kembali memimpin UMNO. Kita tidak tahu apa yang berlaku di belakang tabir, Pemuda
pun senyap dan nampaknya bertukar menjadi penyokong Zahid yang setia. Saya
tidak hairan, jika Perhimpunan Agung tergempar dapat diadakan sekalipun (saya fikir
tidak), setelah mendengar ucapan Zahid berapi-api, perwakilan akan memberi
tepukan bergemuruh menyokongnya. Pemuda, Wanita dan Puteri pun akan turut
memberi sokongan tak berbelah bagi. “Pi mai pi mai tang tu” (kata orang Pulau
Pinang). “Biarkan. Biarkan (Si-Lunchai).

TUN ABDUL HAMID MOHAMAD
Bekas Ketua Hakim Negara

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Media Variasi

View all posts

View all posts


Isu tarian ‘Budak Step’, penganjur Port Fest tampil mohon maaf

CYBERJAYA: Pihak pengurusan agensi kreatif People of Remarkable Talents (Port) memohon maaf berhubung isu tarian tidak senonoh oleh segelintir penonton sewaktu persembahan UBS Band di Port Fest 2023 di Dataran Ipoh, Perak pada 20 Ogos lalu.

Menurut penganjur, kejadian itu berlaku di luar kawalan pihaknya.

“Pihak penganjur dengan ini memohon maaf sekiranya adegan tarian yang sedang diviralkan tersebut telah menyentuh sensitiviti sebahagian masyarakat.

“Kaedah untuk penganjuran konsert seterusnya sedang dikaji agar peristiwa sebegini dapat dielakkan pada masa hadapan,” katanya dalam satu kenyataan hari ini.

MEDIA VARIASI sebelum ini melaporkan tular sebuah video sekumpulan anak muda lelaki dan perempuan yang mempamerkan tarian tidak senonoh dalam festival berkenaan sehingga menerima kecaman netizen.

Menerusi video yang dikongsikan di Twitter @ciraplaici difahamkan, tarian tersebut dikenali sebagai ‘Kaki Step’.

Lebih teruk, kelihatan aksi melampau beberapa gadis bertudung sedang ‘bergelek’ sambil dikelilingi sekumpulan lelaki.

Ia bermula apabila sekumpulan lelaki memberikan isyarat untuk mengelilingi wanita tersebut sebelum masing-masing melakukan aksi kurang sopan itu sehingga menerima sorakan ramai.

Untuk makluman, Port Fest 2023 yang berlangsung selama dua hari pada 19 hingga 20 Ogos lalu merupakan sebuah festival yang dijalankan untuk mengetengahkan pelbagai sisi seni kreatif dan budaya.

Tujuan utama festival itu diadakan adalah untuk memberi pendedahan serta peluang perniagaan kepada lebih daripada 300 orang penggiat seni di Perak.

Author

Diyana Rahip

View all posts

View all posts


Masih banyak PMKS terkesan akibat COVID-19

CYBERJAYA: Menteri Pembangunan Usahawan Dan Koperasi, Datuk Ewon Benedick mengakui bahawa masih banyak lagi Perusahaan Mikro Kecil dan Sederhana (PMKS) yang masih terkesan akibat COVID-19.

Katanya, sehingga kini ada di antara mereka dalam proses memulihkan semula perniagaan.

“Kementerian khususnya melalui agensi-agensi kita sentiasa terbuka dan membantu misalnya mereka yang terkesan dengan bencana banjir baru-baru ini kita telah bersetuju dasar selama ini diteruskan iaitu PMKS yang terkesan mereka boleh memohon untuk menangguhkan pembayaran sehingga sekurang-kurangnya enam bulan.

“Supaya mereka boleh mempunyai masa yang sesuai untuk meneruskan perniagaan, memulihkan perniagaan sebelum mereka memulakan pembayaran semula kepada pinjaman kredit yang telah mereka adakan dengan agensi-agensi di bawah kementerian,” katanya kepada MEDIA VARIASI, hari ini.

Beliau berkata demikian pada majlis sambutan Hari Raya Aidilfitri Kementerian Pembangunan Usahawan Dan Koperasi Serta Agensi di Dewan Tun Abdul Razak, Menara Berkembar Bank Rakyat, Kuala Lumpur.

Tambah Ewon, golongan PMKS yang terkesan boleh tampil di mana-mana agensi di bawah kementerian untuk mendapatkan perkhidmatan dan latihan yang bersesuaian, penangguhan atau penstrukturan semula pinjaman PMKS.

Jelasnya, pihaknya kini giat menjalankan proses libat urus (midterm review) Rancangan Malaysia Kedua belas (RMK-12) dengan mengambil kira faktor keadaan ekonomi semasa.

Oleh: AIN JAPRI (Pelatih USM)

Author

Media Variasi

View all posts

View all posts


‘Kalau nak Top 5 kena ada bajet hingga RM25 juta’ – Zamsaham belum temui pembeli ikhlas miliki TRW

PEMILIK Kelantan FC, Norizam Tukiman mendedahkan masih belum ada pembeli yang benar-benar ikhlas dan berani untuk mengambil alih pasukan tersebut.

Norizam atau lebih dikenali Zamsaham berkata, pihaknya masih menunggu mana-mana pihak yang sanggup mengeluarkan perbelanjaan antara RM700,000 hingga RM1 juta sebulan untuk membeli Kelantan FC atau The Red Warriors (TRW) itu.

“Setahun RM10 juta cukuplah. Kalau nak ‘Top 5′, bajet dalam RM20 juta hingga RM25 juta setahun. Bajet Liga Super adalah berbeza.

“Saya harapkan ada yang berani. Kecil sahaja jumlah duit ini sebenarnya bagi jutawan kosmetik,” katanya dalam hantaran di laman Facebook.

Jelasnya, beliau tidak terdesak untuk menjual pasukan pantai timur itu kecuali jika ada pihak yang bersungguh-sungguh mahu memilikinya.

Katanya, terdapat juga pihak yang memintanya untuk bersabar dan terus menjadi pemilik pasukan tersebut.

“Malah, ada sekumpulan fans Kelantan FC minta saya keluar dari pasukan itu. Mereka sedih sebab kalah teruk, dan mereka ingat saya happy.

“Make it simple. Don’t worry, saya boleh keluar.

“Tetapi, kepada yang nak beli, jangan tanya apa yang bakal anda dapat tapi berapa jumlah wang yang nak kena keluarkan. Anda ada duit? Marilah sit down, Senang ja matematik dia. Silakan,” tulisnya lagi.

Sebelum ini, Zamsaham dilapor sedia menjual pasukan itu dengan pembeli perlu membayar sekurang-kurangnya modal yang sudah dikeluarkan beliau selama empat musim menguruskan TRW.

Jumlah itu termasuk hutangnya dengan Persatuan Bolasepak Kelantan (KAFA) berjumlah RM3.8 juta dan individu atau pemilik baharu boleh menyambung tuntutan terhadap persatuan itu.

Sabtu lalu, TRW teruk dibelasah kelab gergasi selatan, Johor Darul Ta’zim (JDT) dengan keputusan 0-10 pada aksi kedua pusingan 16 Piala Malaysia.

Kekalahan memalukan itu sekali gus menyaksikan TRW tersingkir daripada pentas Piala Malaysia musim ini dengan agregat 1-15.

Author

Fazleen Safina Abd Jamil

View all posts

View all posts


Jakim siasat pasar raya tak asing kaunter daging babi

CYBERJAYA: Jabatan Kemajuan Islam Malaysia (Jakim) mengambil langkah awal bersama pihak berkuasa negeri, susulan tular video memaparkan sebuah pasar raya yang tidak mengasingkan kaunter jualan daging babi dengan kaunter umum.

Menteri di Jabatan Perdana Menteri (Hal Ehwal Agama), Datuk Mohd Na’im Mokhtar berkata, siasatan lanjut turut dijalankan bagi memastikan isu tersebut dapat ditangani dengan baik.

“Jakim mengambil maklum mengenai isu video tular melalui media sosial berkenaan kaedah pengendalian produk tidak halal di sebuah premis runcit yang dipercayai berlaku di sebuah negeri utara tanah air.

“Jakim memberi perhatian penuh terhadap isu yang menimbulkan keresahan dalam kalangan pengguna Muslim yang mengunjungi premis tersebut,” katanya menerusi hantaran di Facebook pada Jumaat.

Bagaimanapun secara umumnya, katanya, premis peruncitan bukanlah pemegang Sijil Pengesahan Halal Malaysia (SPHM) dan Jakim tidak pernah mengeluarkan pensijilan halal untuk premis berkonsepkan peruncitan.

Hantaran tersebut sebagai maklum balas awal berhubung isu video tular pengendalian ‘pork slice‘ atau potongan daging babi di sebuah premis runcit.

Bulan lalu, MEDIA VARIASI melaporkan bahawa seorang lelaki menerusi laman TikTok @ChefZarul mendedahkan mengenai sebuah pasar raya, yang hanya membiarkan pelanggan membayar potongan daging babi di kaunter umum.

Lebih teruk, kaunter tersebut dibasahi dengan air daripada daging babi tersebut.

Perkara ini menyebabkan kegusaran pelanggan lain khususnya umat Islam tentang kebersihan premis itu, selain terpaksa menyertu barangan yang bercampur dengan cecair daripada daging babi berkenaan.

Sehubungan itu, Mohd Na’im berkata, orang ramai khususnya masyarakat Muslim dinasihatkan terus berwaspada dan pastikan memilih premis atau produk yang disahkan halal dan selamat.

“Sebarang aduan berkenaan penyalahgunaan logo atau sijil halal, kemukakan melalui WhatsApp Halal Malaysia 03-88925000,” katanya.

Author

View all posts


Jangkitan cacar monyet meningkat tiga kali ganda di Eropah – WHO

MOSCOW: Bilangan kes cacar monyet di Eropah meningkat tiga kali ganda dalam tempoh dua minggu lalu, melepasi 4,500 kes dan kebanyakannya dikesan dalam kalangan mereka berumur 21 hingga 40 tahun, lapor Sputnik.

“Wilayah Eropah mewakili hampir 90 peratus daripada semua kes yang disahkan di makmal dan di peringkat global sejak pertengahan Mei, terdapat enam negara dan kawasan baharu – menjadikan jumlah keseluruhan kepada 31 – telah melaporkan kes cacar monyet,” kata Pengarah Serantau Pertubuhan Kesihatan Sedunia (WHO) untuk Eropah Hans Kluge dalam satu kenyataan pada Jumaat.

Beliau berkata majoriti jangkitan dikesan melibatkan mereka berumur  21 hingga 40 tahun, dengan 99 peratus daripadanya lelaki, kebanyakannya pernah melakukan hubungan homoseksual.

Setakat ini, WHO belum menerima sebarang data mengenai kematian akibat jangkitan itu. – BERNAMA


Speaker DUN Perak ingatkan ADUN pakai tali leher ketika bersidang

IPOH: Speaker Dewan Undangan Negeri (DUN) Perak, Mohammad Zahir Abdul Khalid hari ini menegur Ahli Dewan Undangan Negeri (ADUN) yang tidak memakai tali leher ketika sidang berlangsung.

Tanpa menyebut nama ADUN berkenaan, Mohammad Zahir berkata, pada tahun lepas keputusan yang telah ditetapkan DUN itu ialah semua ADUN dan pegawai kerajaan yang hadir ketika persidangan mesti memakai tali leher.

“Saya suka nak maklumkan di sini, saya ingat lagi tahun sudah (lepas) saya dah tetapkan yang memakai sut mesti memakai tali leher, jadi dalam waktu yang berbaki ini saya minta yang berhormat sila patuhi aturan mesyuarat ini.

“Jika rumah (dewan) lain, Dewan Rakyat misalnya mungkin putuskan kaedah lain tetapi di dewan ini Speaker putuskan mesti pakai tali leher,” katanya yang mengambil ruang selepas sesi soal jawab soalan pertama di persidangan DUN Perak di sini hari ini.

Mesyuarat ketiga tahun pertama DUN ke-15 yang memasuki hari ketiga itu bermula Isnin lepas dan akan berakhir esok.

Terdahulu, mulai persidangan Dewan Rakyat Disember tahun lepas, Yang Dipertua Dewan Rakyat, Datuk Johari Abdul menetapkan Ahli Parlimen yang memakai sut diberi pilihan untuk memakai tali leher atau sebaliknya ketika persidangan.

Pada Mac lepas pula, persidangan DUN Melaka meluluskan usul memberi kelonggaran ADUN memakai baju batik berlengan panjang pada Khamis dan tidak mengenakan tali leher pada hari persidangan DUN. – BERNAMA


Rombakan Kabinet: “Saya terfikir… tapi tidak mendesak sangat” – Anwar

KUALA LUMPUR: Datuk Seri Anwar Ibrahim tidak menolak kemungkinan akan membincangkan mengenai rombakan Kabinet ketika beliau menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara pada Jumaat.

Bagaimanapun, jelas Perdana Menteri, rombakan Kabinet ketika ini tidak terlalu mendesak kerana hanya terdapat satu kekosongan jawatan menteri yang perlu diisi iaitu Menteri Perdagangan Dalam Negeri dan Kos Sara Hidup (KPDN) yang disandang Allahyarham Datuk Seri Salahuddin Ayub sebelum ini.

“(Menghadap) Yang di-Pertuan Agong ini, saya memang (rutin) mingguan.

“(Rombakan Kabinet?) Mungkin ia… mungkin saya terfikir. Tak mendesak sangat sebab yang kosong satu, saya dah minta Menteri di Jabatan Perdana Menteri (Hal Ehwal Sabah, Sarawak Dan Tugas-Tugas Khas), Datuk Armizan Mohd Ali dan Timbalan Menteri KPDN, Fuziah Salleh memberikan perhatian,” katanya.

Beliau berkata demikian kepada pemberita ketika ditemui selepas melancarkan sambutan Ulang Tahun ke-60 Lembaga Tabung Haji (TH), di Menara TH, di sini, pada Jumaat.

Sebelum ini, media melaporkan kemungkinan berlaku rombakan Kabinet dalam masa terdekat melibatkan beberapa kementerian selepas Pilihan Raya Kecil (PRK) Pelangai pada 7 Oktober ini. – Astro Awani

Author

Media Variasi

View all posts

View all posts


Kepelbagaian kaum syarat utama pertandingan sukan- Halimah

BANGI: Kepelbagaian kaum sebagai syarat utama pertandingan sukan adalah perkara yang cukup baik untuk disokong dan ia perlu diteruskan sampai bila-bila.

Syarat utama ini dirai dalam pertandingan Futsal dan Bola Jaring Liga Sukan UNITI Keluarga Peringkat Kebangsaan Tahun 2022, yang berlangsung di Uptown Sports, Bandar Baru Bangi, di sini.

Menteri Perpaduan Negara, Datuk Halimah Mohamed Sadique berkata, syarat utama yang diletakkan bagi penyertaan dalam pertandingan ini adalah setiap pasukan perlu memenuhi kriteria kepelbagaian kaum.

“Nilai toleransi dan kebersamaan yang wujud dalam acara sukan seperti ini adalah tunjang utama dalam membentuk Keluarga Malaysia yang sejahtera dan harmoni.

“Objektif penganjuran pertandingan ini adalah untuk menyemai semangat kerjasama berpasukan dan mengukuhkan jalinan perpaduan Keluarga Malaysia melalui platform sukan,” katanya kepada media.

Terdahulu Halimah menghadiri program pertandingan anjuran bersama Kementerian Perpaduan Negara (KPN) dan Kementerian Belia dan Sukan (KBS), bagi menyemarakkan lagi kemeriahan pertandingan.

Katanya, kolaborasi strategik antara KPN dan KBS antara usaha menyemarakkan lagi semangat perpaduan Keluarga Malaysia melalui sukan.

“Sukan adalah agen utama perpaduan masyarakat majmuk dalam negara dan medium seperti ini memberi ruang kepada kita untuk saling berinteraksi dalam suasana harmoni.” jelasnya.

Pada pertandingan itu, pihak kolej menerima penyertaan melebihi 12,000 peserta seluruh negara yang terdiri daripada pelbagai kaum dan peringkat usia.

Dua acara sukan yang dipertandingkan adalah futsal dan bola jaring.

Negeri Kedah berjaya dinobatkan Johan Futsal dengan hadiah wang tunai berjumlah RM10,000.00, trofi dan sijil.

Naib Johan dan tempat ketiga pula masing-masing disandang Melaka dan Johor.

Sabah pula menempa nama Johan Bola Jaring dan membawa pulang hadiah wang tunai berjumlah RM10,000.00, trofi dan sijil.

Diikuti Wilayah Persekutuan Kuala Lumpur dan Selangor masing-masing menduduki tempat kedua dan ketiga bagi acara bola jaring.

Author

Tun Puteh Wanti

View all posts

View all posts


GP Malaysia: Super Kip, Kasma Daniel, Azroy Hakeem raih ‘wild card’ Moto2

KUALA LUMPUR: Peminat permotoran negara bakal menyaksikan tiga lagi kelibat anak watan berlumba bersama jaguh handalan dunia pada Grand Prix (GP) Motosikal Malaysia 2022 di Litar Antarabangsa Sepang (SIC) bermula 21 hingga 23 Oktober ini.

Tiga pelumba tempatan itu adalah Khairul Idham Pawi atau lebih mesra disapa Super Kip, Kasma Daniel Kasmayuddin dan Azroy Hakeem Anuar, yang diberikan tiket ‘wild card’ untuk bersaing dalam kelas Moto2, menurut penaja utama GP Malaysia, Petronas.

“Petronas kembali bukan sekadar penaja utama tetapi akan menonjolkan pelumba Malaysia Azroy Hakeem Anuar, Kasma Daniel dan Khairul Idham Pawi dalam Kejuaraan Dunia FIM Moto2,” menurut hantaran dalam Facebook Petronas Motorsports.

Namun, Petronas tidak mendedahkan nama pasukan yang akan diwakili ketiga-tiga pelumba negara itu, yang turut bersaing dalam Kejuaraan Motosikal Asia (ARRC) musim ini.

Khairul Idham sebelum ini pernah beraksi masing-masing dalam kelas Moto3 dan Moto2 pada GP Malaysia dengan kali terakhir pada musim 2018, sementara Kasma Daniel diberikan tiket ‘wild card’ dalam kategori Moto3 pada musim 2017.

Kehadiran tiga pelumba itu menjadikan keseluruhan empat pelumba tempatan bakal membuat penampilan pada GP Malaysia, selepas Syarifuddin Azman yang lebih dikenali sebagai Damok turut mendapat tiket ‘wild card’ dalam kelas Moto3, Ogos lepas. – BERNAMA


Peruntukan geran khas kepada Sabah Sarawak harus dikaji, pastikan kenaikan munasabah – PM

PUTRAJAYA: Jumlah peruntukan bagi geran khas kepada Sabah dan Sarawak mengikut Perkara 112D Perlembagaan Persekutuan harus dikaji setiap lima tahun agar jumlahnya lebih munasabah.

Perdana Menteri, Datuk Seri Anwar Ibrahim berkata, Kerajaan Persekutuan akan memastikan terdapat peningkatan jumlah munasabah terhadap geran berkenaan, dan ia adalah berbeza dengan pemberian geran mengikut bilangan penduduk (capitation grant) atau geran Sistem Maklumat Rekod Jalan Raya Malaysia (MARRIS).

“Dalam Perjanjian Malaysia 1963 (MA63) ada peruntukan khas 112D yang menetapkan peruntukan munasabah kepada Sarawak dan Sabah yang mula diberi RM16 juta dan RM26 juta, dan harus dikaji setiap lima tahun, tetapi hal ini tidak berlaku,” katanya dalam sidang media selepas mempengerusikan Mesyuarat Kabinet di Bangunan Perdana Putra di sini, hari ini.

Sehubungan itu, Perdana Menteri berkata, Kerajaan Persekutuan akan menghidupkan semakan jumlah geran itu dan berharap ia dapat dimuktamadkan dalam pertemuan bersama Premier Sarawak, Tan Sri Abang Johari Tun Openg dan Ketua Menteri Sabah, Datuk Seri Hajiji Noor di Kuching akhir bulan ini.

Selain itu, Anwar berkata, Kementerian Kewangan bersetuju supaya pelaksanaan mana-mana projek dengan kos di bawah RM50 juta di Sabah dan Sarawak, diputuskan hampir sepenuhnya oleh kerajaan negeri dengan perlu mematuhi peraturan kewangan.

“Walaupun ada Jabatan Kerja Raya Sabah dan Sarawak, tetapi banyak kata putus dibuat di Putrajaya, dan walaupun peruntukan besar diberikan tetapi tidak dapat dipenuhi kerana karenah pentadbiran serta mengikut peraturan biasa yang terpaksa merujuk kepada Persekutuan,” katanya.

Perdana Menteri berkata, pemimpin sekarang perlu mempunyai tekad untuk mempertahankan semangat Malaysia dalam MA63 selain menghormati perjanjian itu yang merupakan keputusan serta cerminan kebijaksanaan kepimpinan terdahulu.

Menjelas lanjut, Anwar berkata, Jawatankuasa Teknikal MA63 yang dipengerusikan Timbalan Perdana Menteri, Datuk Seri Fadillah Yusof akan diteruskan untuk memastikan pelbagai isu tertangguh berkaitan MA63 dapat dilaksanakan dengan baik.

Mengenai pembinaan Lebuhraya Pan Borneo, Anwar berkata, kemajuan projek itu di Sarawak adalah lebih baik berbanding di Sabah, seterusnya memerlukan peruntukan tambahan yang akan diperincikan oleh Fadillah serta Kementerian Kerja Raya.

Pada masa sama, katanya Dewan Undangan Negeri Sabah akan memuktamadkan mengenai keputusan kerajaan memindahkan kuasa mengawal selia bekalan gas di negeri berkenaan setelah ia  diperkenankan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, bulan lepas. – BERNAMA


Gara-gara makcik kedai tak puas hati, suami isteri kena kacau pukul 4 pagi

CYBERJAYA: Sepasang suami isteri terkejut apabila pintu bilik hotel diketuk pada pukul 4 pagi oleh anggota penguatkuasa agama yang datang untuk membuat pemeriksaan selepas menerima aduan daripada orang awam.

Menerusi perkongsian video TikTok Zed Rodzuan, pasangan itu mendakwa kemungkinan anggota itu hadir disebabkan peniaga kedai makan yang tidak berpuas hati dengannya berikutan berlaku perselisihan faham antara mereka.

Bagaimanapun, pasangan itu tidak ditahan kerana lelaki yang dikenali sebagai Zed itu menunjukkan kad kahwin yang membuktikan mereka pasangan suami isteri yang sah.

Difahamkan, pada malam kejadian, Zed dan isterinya berkunjung ke sebuah kedai makan untuk menjamu selera.

Namun, disebabkan makanan yang dipesan mengambil masa yang lama, mereka mengambil keputusan untuk makan di kedai lain.

“Al kisahnya, kami pergi ke kedai makan dan order makanan, selepas sejam menunggu, makanan masih belum sampai. Jadi kami letak duit di atas meja dan terus blah dari situ.

“Kami pergi ke kedai mamak bersebelahan, sebab dah kebulur dari siang tak makan,” katanya.

Replying to @Sharifah Nurfarah Yannis alkisahnya kami makan kat kedai makcik tu, lepas tu dia sidai kami sejam tak dapat makan so kami letak duit atas meja dan blah terus dari situ sebab kebulur dari siang tak makan and gerak kedai mamak sebelah. So bermulalah segala tragedi

♬ original sound – Zed Rodzuan – Zed Rodzuan

Zed tidak menyangka peniaga itu tidak berpuas hati dengannya walaupun dia telah meletakkan duit bayaran tanpa menjamah makanan yang dipesan.

“Sekarang makcik tu tak puas hati dan datang mencari kami di kedai mamak dan buat macam ni (merakam gambar) dan kata ‘terima kasihlah buat makcik macam ni’.

“Dia beredar dari kedai mamak dan hantar suami dia pula untuk spy kitorang sampai masuk bilik hotel ni dan kata, oh check hotel rupanya. Boleh panggil pejabat agama.

“Sekarang ni kau dah menyusahkan aku, kitorang kena pergi travel jam 4 pagi tengah tidur pintu bilik diketuk,” luahnya.

Author

Nurul Ain Japri

View all posts

View all posts


Polis cari guru bantu siasatan kes rogol murid di Bintulu

OLEH: ARRIAN ZAYNE

BINTULU: Polis sedang mencari seorang guru, Tengku Nasrul Haizal Mohd Nasir bagi membantu siasatan kes rogol anak murid di Bintulu, Sarawak.

Menerusi laporan berita Sin Chew Sarawak, murid tersebut telah dirogol di bilik muzik salah sebuah sekolah menengah pada 29 Julai lepas.

Kenyataan Ketua Polis Daerah Bintulu, Superintendan Batholomew Umpit pada Rabu mencatatkan guru yang dicari berasal dari Tumpat Kelantan itu dikehendaki bagi membantu siasatan di bawah Seksyen 376 Kanun Keseksaan.

Bagaiamana pun guru tersebut telah menghilangkan dan kini dikehendaki polis.

Kenyataan turut meminta orang awam yang mengenali orang yang dikehendaki atau mempunyai maklumat mengenai penama ini diminta menghubungi Pegawai Penyiasat Kes Inspektor Nurikman Hadi di talian 019-3517155.

“Orang ramai juga katanya boleh menghubungi terus talian Bilik Gerakan Ibu Pejabat Polis Daerah Bintulu di talian 086-318304,” ujarnya.

Menerusi Sin Chew Sarawak, difahamkan seorang guru sekolah menengah lelaki telah terlibat dalam penderaan seksual ke atas pelajar perempuan yang berusia 14 tahun di dalam bilik muzik di salah sebuah sekolah di daerah Sebauh, Bintulu.

Tembelang guru ini pecah setelah mangsa didesak oleh ahli keluarga yang mendapati mangsa mengalami kemurungan sejak dua bulan insiden berlaku.

Lapiran polis telah dibuat oleh keluarga mangsa pada 3 Ogos 2022 dan pihak polis meminta mangsa untuk membuat pemeriksaan kesihatan di hospital berdekatan untuk siasatan lanjut.

Author

Media Variasi

View all posts

View all posts


DBKL tukar nama laluan GOKL kepada model nombor

CYBERJAYA: Dewan Bandaraya Kuala Lumpur (DBKL) menukar nama laluan bagi perkhidmatan bas GOKL daripada penggunaan warna kepada model nombor mulai Ogos ini.

Menerusi notis pemberitahuan awam, pertukaran itu meliputi 14 laluan bagi memudahkan penumpang mengingati nama laluan berbanding penggunaan warna yang dilihat merumitkan mereka.

“Bagaimanapun, nama warna akan dikekalkan di hujung nama laluan bagi tempoh sementara untuk mengelakkan kekeliruan kepada orang ramai,” maklum DBKL pada Rabu.

Laluan berkenaan adalah Laluan Hijau yang membabitkan perjalanan dari KLCC ke Bukit Bintang yang ditukar kepada GOKL 01, Laluan Ungu (Hab Pasar Seni-Bukit Bintang) kepada GOKL 02, Laluan Merah (Hab Titiwangsa-KL Sentral) kepada GOKL 03 dan Laluan Biru (Hab Titiwangsa-Bukit Bintang) kepada GOKL 04.

Selain itu, Laluan Jingga (Hab Titiwangsa-MINDEF) kepada GOKL 05, Laluan Merah Jambu (PPR Pantai Ria-LRT Universiti) kepada GOKL 06, Laluan Biru Firus (LRT Dato’ Keramat-Kelumpuk Bambu (Setiawangsa) kepada GOKL 07, Laluan Merah Manggis (MRT Kampung Batu-Chow Kit) kepada GOKL  08 dab Laluan Coklat (LRT Sri Rampai – Seksyen 10 Wangsa Maju) kepada GOKL 09.

Turut terlibat, Laluan Hijau Serindit (Terminal Maluri- Bandar Sri Permaisuri) kepada GOKL 10, Laluan Kelabu (MRT Maluri – Bandar Tun Razak) kepada GOKL 11, Laluan Krim (Taman Fadason – MRT Sri Delima) kepada GOKL 12, Laluan Merah Lembayung (MRT Jinjang – MATRADE) kepada GOKL 13 dan laluan terbaharu dari Kompleks Komuniti Muhibbah ke PPR Pinggiran Bukit Jalil menggunakan model nombor GOKL 14.

Justeru, pengguna disarankan memuat turun aplikasi GOKL bagi mengetahui maklumat lanjut atau pengumuman terkini dari semasa ke semasa.

Author

Diyana Rahip

View all posts

View all posts


Belanjawan 2024: RM2,000 insentif penjawat awam, RM1,000 buat pesara

KUALA LUMPUR: Semua penjawat awam gred 56 dan ke bawah termasuk lantikan kontrak akan menerima insentif sebanyak RM2,000 menerusi Belanjawan 2024.

Perdana Menteri, Datuk Seri Anwar Ibrahim berkata, semua jawatan utama sektor awam melibatkan anggota polis, bomba, tentera, angkatan bersenjata dan seluruh anggota beruniform juga akan menerima RM1,000.

Pada masa sama, Anwar yang juga menteri Kewangan berkata, sebanyak RM1,000 turut diberikan kepada semua pesara kerajaan, termasuk veteran berpencen serta tidak berpencen.

Beliau berkata, insentif itu diberikan sementara menunggu Kajian Sistem Saraan Perkhidmatan Awam (SSPA) yang dijangka dapat dimuktamadkan penghujung tahun hadapan.

Jelasnya, bayaran itu akan dibuat secara sekali gus pada akhir Februari 2024 bagi meringankan beban persediaan persekolahan anak-anak serta persiapan menjelang bulan Ramadan dan Syawal.

“Kerajaan sedang menyemak semula skim gaji dan elaun tetap penjawat awam yang kali terakhir dilaksanakan pada tahun 2012.

“Sementara menunggu kajian ini lengkap, sukacita diumumkan, kerajaan bersetuju untuk memberi Bayaran Insentif Awal Kajian Sistem Saraan Perkhidmatan Awam sebanyak RM2,000 kepada semua penjawat awam gred 56 dan ke bawah termasuk lantikan kontrak dan RM1,000 kepada semua Jawatan Utama Sektor Awam melibatkan semua termasuk polis, bomba, tentera, angkatan bersenjata dan seluruh anggota beruniform.

“Bayaran insentif RM1,000 turut dipanjangkan kepada semua pesara kerajaan termasuk veteran berpencen serta veteran tidak berpencen,” katanya ketika membentangkan Belanjawan 2024 di Dewan Rakyat di sini pada Jumaat.

Perdana Menteri turut menyarankan majikan swasta untuk turut sama mengkaji kesesuaian saraan serta ganjaran kepada pekerja, dengan mengambil kira cabaran kos sara hidup semasa.

“Tahun hadapan, kerajaan akan mula mempergiat sesi libat urus. Saya menyeru untuk pihak swasta untuk memberi ganjaran terutama syarikat yang mempunyai keuntungan yang munasabah,” katanya.

Author

Fazleen Safina Abd Jamil

View all posts

View all posts


Anwar cuba sendiri Menu Siswa Rahmah

Singgah makan tengah hari sambil beramah mesra dengan masyarakat sebelum menunaikan solat Jumaat di masjid berhampiran adalah rutin mingguan Anwar sejak dilantik sebagai Perdana Menteri pada 24 November lepas.

Pada kesempatan itu, Anwar dilihat mencuba beberapa Menu Siswa Rahmah yang disediakan antaranya ikan keli sambal, sayur dan ikan goreng.

Selain wakil pelajar, Perdana Menteri turut ditemani Naib Canselor UKM, Prof Datuk Dr Mohd Ekhwan Toriman serta barisan kepimpinan tertinggi dan pengurusan universiti.

Menu Siswa Rahmah adalah inisitiaf Kementerian Pendidikan Tinggi (KPT) yang ditawarkan pada harga serendah RM3.50 dan sehingga kini sebanyak 20 universiti awam (UA) seluruh negara serta politeknik telah menawarkan menu tersebut sekali gus memberi manfaat kepada kira-kira 320,000 pelajar UA daripada kumpulan keluarga B40.

Selesai menjamu selera, Anwar kemudiannya menyertai warga UKM menunaikan solat Jumaat di Masjid Universiti Kebangsaan Malaysia yang terletak kira-kira 500 meter dari Kafeteria Randau Rasa. – BERNAMA


TMJ beri sumbangan kepada mangsa banjir

BATU PAHAT: Semua mangsa banjir di pusat pemindahan sementara (PPS) di Sekolah Menengah Kebangsaan (SMK) Sri Gading, dekat sini, semalam, menerima sumbangan daripada Tunku Mahkota Johor (TMJ), Tunku Ismail Sultan Ibrahim.

Menteri Besar, Datuk Onn Hafiz Ghazi, berkata penyampaian bantuan keperluan asas sebanyak 60 kotak tersebut telah disempurnakan oleh Askar Timbalan Setia Negeri Johor (JMF) dan para sukarelawan Southern Volunteers (SV).

Selain itu, mangsa banjir juga menerima bantuan sebanyak RM1,000 untuk setiap keluarga daripada Majlis Agama Islam Negeri Johor, katanya menerusi satu hantaran di Facebook rasminya, pada Ahad.

Sementara itu, jumlah mangsa banjir di daerah ini yang ditempatkan di PPS SMK Sri Gading menurun kepada 164 orang setakat 8 malam tadi berbanding 194 orang yang direkodkan pada 8 pagi semalam.

Jawatankuasa Pengurusan Bencana Daerah (JPBD), dalam satu kenyataan, memaklumkan lokasi terjejas di daerah itu melibatkan Taman Sri Panchor, Kampung Sengkuang, Kampung Baru Sri Gading, Pekan Seri Gading dan Kampung Seri Tanjung. – BERNAMA


Perangkap pendapatan sederhana: 70% pekerja bergaji bawah RM2,500

PETALING JAYA: Malaysia perlu mengatasi masalah middle income trap atau perangkap pendapatan sederhana yang berlarutan sejak 10 tahun lalu jika mahu menuju negara berpendapatan tinggi menjelang 2025.

Antara langkah perlu diambil mengatasi masalah itu adalah menerusi gaji dan upah bermaruah agar pendapatan rakyat dapat dipertingkatkan seiring peningkatan kos kehidupan sehingga masyarakat kini masih diheret dengan defisit pendapatan.

Pensyarah Pusat Pengajian Siswazah Perniagaan, Universiti Tun Abdul Razak (UNIRAZAK), Prof Emeritus Dr. Barjoyai Bardai berkata, masalah perangkap pendapatan sederhana terus berlaku kerana lebih 70 peratus pekerja di negara ini masih memiliki pendapatan bawah RM2,500.

Katanya, mereka perlu memiliki upah dan gaji antara RM3,500 dan RM4,000 untuk keluar kumpulan pendapatan sederhana sekali gus membawa negara menuju pendapatan tinggi yang disasarkan dalam tempoh dua tahun lagi.

Namun Barjoyai berkata, peningkatan gaji bergantung kepada majikan dan syarikat yang perlu melihat produktiviti pekerja mereka sama ada perlu layak menerima kenaikan gaji atau sebaliknya.

“Sepertimana diumumkan pelaksanaan gaji progresif oleh kerajaan, ia bergantung kepada kerelaan majikan untuk berbuat demikian. Majikan pula lihat kepada produktiviti pekerja, apakah mereka wajar dinaikkan gaji atau tidak.

“Hal ini kerana rata-rata tenaga kerja di negara ini dalam pekerja separuh mahir dan menyebabkan produktiviti masih rendah. Mereka perlu diberikan latihan agar menjadi pekerja mahir, jika ingin produktiviti dipertingkatkan sekali gus meraih gaji setimpal,” katanya.

Perangkap pendapatan sederhana bermaksud keadaan di mana sebuah negara berjaya mencapai pendapatan sederhana namun tidak dapat keluar daripada situasi tersebut untuk mencapai negara maju.

Sebelum ini, kerajaan melancarkan dasar Ekonomi Madani yang berteraskan kepada dua sasaran iaitu pertama, menjadikan Malaysia Peneraju Ekonomi Asia dan memastikan kehidupan rakyat berkualiti terutamanya melalui pekerjaan berpendapatan tinggi, peluang yang saksama, penyampaian perkhidmatan awam terbaik dan perlindungan sosial menyeluruh.

Pada masa sama, Barjoyai berkata, Malaysia tidak mempunyai masalah untuk menyediakan ruang dan peluang meningkatkan kemahiran dalam kalangan pekerja, namun minat dan kesanggupan mereka menjadi kekangan untuk berbuat demikian.

“Jika mereka sanggup diberi latihan ditingkatkan kemahiran Revolusi Perindustrian (IR) 4.0, maka tiada masalah majikan menaikkan gaji sejajar produktiviti dan sekali gus dapat menikmati gaji lebih tinggi manakala secara tidak langsung dapat mengeluarkan mereka daripada masalah perangkap pendapatan sederhana,” katanya.

Dalam pada itu pensyarah Universiti Keusahawanan Koperasi Malaysia (UKKM), Prof. Madya Dr. Abu Sofian Yaacob berkata, antara punca perangkap pendapatan sederhana disebabkan oleh gaji dan pendapatan rakyat masih tidak setara dengan kos kehidupan sara hidup sehingga masyarakat diheret defisit pendapatan.

Katanya, antara faktor lain masalah perangkap pendapatan sederhana adalah gaji tidak berubah walaupun sudah bekerja lebih 10 tahun sekali gus menyebabkan negara gagal mencapai status pendapatan tinggi.

“Perkara itu sekali gus mewujudkan jurang pendapatan antara golongan kemampuan dan tidak kemampuan, akhirnya menjejaskan kitaran ekonomi kerana rakyat berjimat cermat berbelanja manakala hasil pendapatan turut terkesan,” katanya.

Katanya, majikan perlu memainkan peranan sama dengan menaikkan gaji pekerja agar setimpal dengan bakat dan rekod masing-masing. – Utusan

Author

Media Variasi

View all posts

View all posts


Aubameyang kecam gaya pengurusan Mikel Arteta di Arsenal

BEKAS penyerang The Gunners, Pierre-Emerick Aubameyang mendakwa pengurus Arsenal, Mikel Arteta tidak boleh mengendalikan ‘pemain besar’ serta beliau menerima layanan yang tidak adil sebelum meninggalkan pada musim pertengahan jendela perpindahan Januari lalu.

Aubameyang yang merupakan kapten Arsenal membawa kejuaraan Piala FA 2020 pada musim pertama Arteta bersama Arsenal telah dilucutkan jawatan ekoran masalah disiplin.

Kedudukan Aubameyang bersama pasukan The Gunners telah terkubur setelah dihantar untuk berlatih bersama pasukan simpanan dan seterusnya berpindah keluar ke pasukan Barcelona secara percuma.

Ketika ditanya mengenai tentang perpindahan keluarnya dari pasukan Arsenal, Aubemeyang meluahkan rasa tidak puas hati kepada Arteta cara pengurusannya terhadap ‘pemain besar’ di pasukan Arsenal.

“Beliau (Arteta) tidak dapat menguruskan pemain besar dalam pasukan Arsenal.

“Dia (Arteta) memerlukan beberapa pemain muda, yang tidak berkata apa-apa, mereka hanya mendengar padanya,” ujarnya.

Prestasi Aubameyang dilihat suram selepas menandatangani kontrak lanjutan dengan gaji lumayan £250,000 seminggu.

Susulan masalah kewangan FC Barcelona, telah membuka jalan Aubameyang kembali bermain di kota London dengan menyertai pasukan Chelsea FC pada jendela musim perpindahan yang lalu dengan yuran perpindahan £10 juta.

Author

Mohamad Fitri Hazim Hazam

View all posts

View all posts


eBeliaRahmah RM200 boleh tebus mulai 26 Jun

CYBERJAYA: Belia berumur 18 hingga 20 tahun serta pelajar sepenuh masa di institusi pengajian tinggi boleh menebus kredit RM200 dibawah inisiatif eBeliaRahmah mulai 26 Jun ini.

Menteri Kewangan, Datuk Seri Anwar Ibrahim berkata, penebusan kredit RM200 itu boleh dilakukan menerusi tiga perkhidmatan e-dompet iaitu Boost, Setel atau Touch n Go eWallet.

“Kerajaan telah memperuntukkan RM400 juta bagi program eBeliaRahmah di bawah Belanjawan 2023 yang akan memanfaatkan seramai 2 juta belia yang layak.

“Selain bertujuan untuk terus mempupuk budaya pembayaran tanpa tunai dalam kalangan belia, ini juga sedikit sebanyak meringankan beban kewangan mereka.

“Tambahan lagi, ini juga merupakan peningkatan tawaran kredit e-tunai berbanding RM150 tahun lalu,” maklum Anwar yang turut merangkap selaku Perdana Menteri Malaysia ke-10.

Susulan itu, pendaftaran dan tuntutan eBeliaRahmah akan dibuka bermula 26 Jun 2023 sehingga 22 Ogos 2023.

Kenyataan sama turut menyatakan bahawa kredit RM200 tersebut boleh digunakan di peruncit atau peniaga yang menerima bayaran secara kod QR DuitNow.

Harus diingatkan bahawa kredit yang diterima adalah terhad untuk dibelanjakan secara offline sahaja, dan perlu dibelanjakan sebelum 31 Ogos 2023.

Pada masa sama, syarikat penyedia e-dompet akan menawarkan sejumlah insentif tambahan kepada pengguna melalui bentuk baucar, pulangan tunai, atau diskaun mata ganjaran sepanjang tempoh berkenaan.

Untuk menebus, individu yang layak perlu memuat naik salah satu perkhidmatan e-dompet iaitu Boost, Setel atau Touch n Go eWallet lalu klik pada bahagian pendaftaran eBeliaRahmah.

Author

Diyana Rahip

View all posts

View all posts


PRK Parlimen Pulai saksikan saingan tiga penjuru

JOHOR BAHRU: Kerusi Parlimen Pulai menyaksikan saingan tiga penjuru dalam Pilihan Raya Kecil (PRK) kawasan berkenaan yang akan berlangsung 9 September nanti.

Bekas Speaker Dewan Undangan Negeri (DUN), Suhaizan Kayat, disahkan sebagai calon Pakatan Harapan (PH) di kerusi Parlimen berkenaan.

Suhaizan yang juga Naib Pengerusi Parti Amanah Negara (Amanah) Johor dan Ketua Amanah Bahagian Pulai akan ditentang calon Perikatan Nasional (PN), Zulkifli Jaafar.

Zulkifli adalah Timbalan Ketua Bahagian Bersatu Pulai yang juga usahawan kelahiran Tampoi.

Yang Dipertua Persatuan Keselamatan Pengguna Kuala Lumpur (PKPKL), Samsudin Mohamad Fauzi, pula diumumkan bertanding sebagai calon Bebas di Parlimen Pulai.

Samsudin akan menggunakan simbol kunci.

Pengumuman berkenaan dilakukan Pegawai Pengurus Suruhanjaya Pilihan Raya bagi PRK P161 Parlimen Pulai, Miswan Yunus.

Terdahulu, Miswan mengumumkan SPR menerima kertas pencalonan daripada tiga calon berkenaan dengan tiada pencalonan yang ditolak.

Author

Media Variasi

View all posts

View all posts


Adakah Hakim Nazlan kebal undang-undang? – Hamidah Osman

KUALA LUMPUR: Sudah termaktub dalam Perlembagaan Persekutuan bahawa tidak ada sesiapa pun dapat mengatasi undang-undang termasuk Raja-Raja Melayu, berdasarkan pindaan Perkara 182.

Justeru, Gabungan Gerakan Keadilan mempertikaikan kedudukan istimewa Hakim Mahkamah Rayuan, Datuk Mohd Nazlan Mohd Ghazali apabila Suruhanjaya Pencegahan Rasuah Malaysia (SPRM) mendapati beliau melanggar Kod Etika Hakim dan mempunyai konflik kepentingan ketika mengetuai kes SRC International.

Koordinatornya, Datuk Hamidah Osman mempersoalkan bahawa Mohd Nazlan seolah-olah memiliki keistimewaan sedangkan rumusan siasatan SPRM sudah terbukti.

“Sepatutnya, beliau harus dibawa kepada tribunal oleh pimpinan negara terutama oleh Perdana Menteri kerana perkara ini telah menjadi public interest (kepentingan awam)…rakyat sedang memerhati dan melihat.

“Kenapa Hakim Nazlan ini begitu istimewa sehinggakan tidak ada apa-apa tindakan boleh diambil malah dapat naik pangkat lagi,” katanya kepada pemberita selepas membuat laporan polis berhubung perkara itu di Ibu Pejabat Polis (IPD) Dang Wangi di sini.

Malah, katanya, laporan polis yang dibuat itu juga susulan mengesyaki Ketua Hakim Negara, Tun Tengku Maimun Tuan Mat dan Tan Sri Idrus Harun cuba melindungi Mohd Nazlan daripada sebarang tindakan undang-undang dikenakan terhadapnya.

“Saya rasa perkara ini tidak elok dilihat berlaku dalam negara dan ini juga sebenarnya menakutkan rakyat ekoran berlakunya pencemaran terhadap undang-undang dalam negara ini.

“Ia juga menakutkan-nakutkan pelabur luar bila kita tidak mempraktikkan undang-undang secara rasional dan saksama,” katanya.

Katanya, jika seseorang itu melakukan kesalahan, tindakan perlu diambil dan tidak wajar diberikan sebarang imuniti terhadapnya sama jika rakyat yang melakukan kesalahan.

Justeru, Hamidah turut menggesa Polis Diraja Malaysia (PDRM) melakukan siasatan terhadap Tengku Maimun dan Idrus.

Jelasnya, tindakan Tengku Maimun dan Idrus boleh disabitkan dengan satu kesalahan di bawah Sekysen 212 dan 217 Kanun Keseksaan kerana solah-olah melindungi seseorang yang bersalah terhadap satu tindakan undang-undang.

Beliau juga berharap, tindakan dikenakan terhadap Nazlan dengan membawa isu itu ke tribunal melalui Perdana Menteri.

“Kita berharap suara yang dibawa oleh NGO seperti kami ini akan didengari oleh Perdana Menteri.

“…dan jika ada bukti-bukti yang sah tindakan perlu diambil terhadap kedua-dua mereka. Walaupun ia hanya melibatkan Datuk Seri Najib, tetapi kita ingin rakyat melihat undang-undang negara ini betul-betul dipraktikkan secara hak dan saksama,” ujarnya

Media sebelum ini melaporkan, rumusan SPRM mendapati Mohd Nazlan telah melanggar Kod Etika Hakim dan mempunyai konflik kepentingan semasa mengetuai kes SRC International.

Perkara itu didedahkan Menteri di Jabatan Perdana Menteri, Datuk Seri Azalina Othman Said dalam surat bertarikh 20 Mac kepada firma guaman yang mewakili Najib, Shafee & Co.

Surat yang dipercayai telah ‘bocor’ itu menyatakan Mohd Nazlan telah melanggar kod etika kehakiman dan mempunyai konflik kepentingan.

Author

Tun Puteh Wanti

View all posts

View all posts


Cubaan bunuh polis, dua lelaki tempatan diberkas

TELUK INTAN: Dua lelaki tempatan diberkas selepas cubaan membunuh anggota polis dari Ibu Pejabat Polis Daerah (IPD) Ipoh yang menjalankan siasatan berhubung kejadian samun, semalam.

Ketua Polis Daerah Hilir Perak, Asisten Komisioner Ahmad Adnan Basri berkata, polis turut melepaskan satu das tembakan ke arah hadapan cermin kereta dinaiki suspek, untuk mempertahankan diri.

Menurutnya, kejadian bermula kira-kira jam 11.30 pagi apabila pihak polis menerima aduan kejadian samun bersenjatakan parang yang disiasat IPD Ipoh.

“Bertindak atas maklumat, sepasukan polis dari Bahagian Siasatan Jenayah Ipoh telah berjaya mengesan dan mengekori suspek dari Ipoh menghala ke Kampung Gajah.

“Sampai di Kampung Gajah, suspek, dipercayai dua lelaki warga tempatan berumur 28 dan 31 tahun menyedari kehadiran pihak polis lalu memecut kenderaan dinaiki sehingga dapat ditahan berhampiran sebuah masjid Labu Kubong,” katanya dalam kenyataan di sini, hari ini.

Bagaimanapun, kata Ahmad Adnan, semasa proses tangkapan, suspek telah membuat pusingan-U secara tiba-tiba dan mengundurkan kereta sehingga melanggar hadapan kenderaan polis.

Menurutnya, salah seorang anggota polis cuba untuk membuka pintu belakang kereta suspek untuk menangkap suspek yang duduk di bahagian belakang.

Namun, katanya, cubaan itu gagal kerana suspek yang memandu telah mengundurkan kereta secara berbahaya sehingga mengheret salah seorang anggota menyebabkan polis melepas satu das tembakan.

“Suspek terus memandu kereta secara mengundur sehingga dihalang oleh sebuah kenderaan lain.

“Semasa dihalang, penumpang bahagian belakang telah keluar dan cuba melarikan diri, namun berjaya ditahan oleh pihak polis,” ujarnya.

Ahmad Adnan berkata, seorang lagi suspek telah memandu kereta ke hadapan dan berundur beberapa kali dan melarikan diri tetapi berjaya ditahan semula di Kampung Rapat Ipoh.

Menurutnya, suspek tersebut mengalami luka di bahagian bahu kanan akibat terkena tembakan dan dirawat di Hospital Raja Permaisuri Bainun (HRPB) Ipoh.

Katanya, semakan mendapati suspek yang memandu kereta mempunyai 24 rekod lampau manakala seorang lagi 11 rekod.

Tambahnya, polis juga menemui peket disyaki dadah jenis heroin serta peralatan yang dipercayai digunakan dalam kejadian samun semasa tangkapan dilakukan.

Kes disiasat di bawah Seksyen 307 Kanun Keseksaan dan Seksyen 39 Akta Senjata 1960. – Awani

Author

Media Variasi

View all posts

View all posts


Pelajar Tingkatan 3 dirogol dua etnik Rohingya di Klebang

MELAKA: Seorang remaja perempuan yang ditemui di taman permainan di Batu Berendam, dekat sini selepas dilaporkan tidak pulang ke rumah, didakwa telah dirogol dua lelaki warga Rohingya, baru dikenali.

Ketua Polis Melaka, Datuk Wira Zainol Samah berkata, pihaknya menerima laporan kejadian yang dibuat abang mangsa pada hari sama di Balai Polis Batang Tiga.

Beliau berkata, siasatan mendapati, mangsa berusia 15 tahun yang masih bersekolah, keluar dari rumahnya pada 14 September kira-kira jam 2 petang untuk bersiar-siar bersama seorang lelaki Rohingya berusia 14 tahun yang baru dikenalinya.

“Lelaki itu yang juga suspek pertama membawa mangsa menaiki motosikal sekitar jam 4 petang, sebelum bertemu dengan seorang lagi lelaki Rohingya berusia 27 tahun (suspek kedua) di sebuah restoran di Klebang.

“Mereka kemudiannya pergi bersiar-siar dengan menaiki kereta Proton Preve dipandu suspek kedua, sebelum mangsa dirogol oleh kedua-dua lelaki itu di dalam kenderaan berkenaan di tepi pantai di kawasan itu.

“Selepas dirogol, mangsa ditinggalkan di sebuah taman permainan di kawasan Batu Berendam,” katanya dalam kenyataan.

Zainol berkata, hasil pemeriksaan lanjut yang dijalankan oleh pakar perubatan Hospital Melaka mendapati terdapat koyakan pada kemaluan mangsa.

“Bertindak atas maklumat polis berjaya mengesan dan menahan kedua-dua suspek lelaki Rohingya pada hari sama dan direman tujuh hari bermula 15 hingga 21 September ini bagi siasatan lanjut.

“Suspek pertama seorang penganggur dan suspek kedua, peniaga dan mereka turut memiliki kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).

“Kes disiasat mengikut Seksyen 376 Kanun Keseksaan kerana merogol yang jika disabitkan kesalahan boleh dihukum penjara tidak kurang lima tahun dan maksimum 20 tahun dan sebat,” katanya.

Untuk rekod, ini kejadian jenayah kedua membabitkan etnik Rohingya yang dilaporkan tahun ini selepas Januari lalu, negeri ini digemparkan dengan kejadian seorang kanak-kanak perempuan berusia 12 tahun dicabul lelaki Rohingya di Semabok.

Author

Fazleen Safina Abd Jamil

View all posts

View all posts


‘Ambil syabu saja-saja, rasa kuat sikit bawa treler’

JITRA: Agensi Antidadah Kebangsaan (AADK) menahan seorang pemandu treler yang dipercayai mengambil dadah dalam operasi bersepadu, Ops Patuh Khas Kenderaan Komersial di Plaza Tol Jitra, di sini pada malam Isnin.

Operasi yang diketuai Jabatan Pengangkutan Jalan (JPJ) menahan lelaki bujang tersebut semasa melalui Lebuh Raya Utara-Selatan arah selatan pada jam 9.30 malam.

Lelaki berusia 30-an itu mendakwa dirinya tidak lalok dan mampu memandu sehingga ke Pulau Pinang.

“Saya ambil (syabu) saja-saja. Rasa kuat sikit bawa treler dari Bukit Kayu Hitam ke Pulau Pinang,” ujar lelaki itu.

Sementara itu, Pengarah Kanan Penguatkuasa JPJ, Datuk Lokman Jamaan berkata, pemandu treler itu antara empat individu ditahan selepas didapati positif methamphetamine atau syabu.

Menurutnya, JPJ memandang serius dan tidak berkompromi dengan pengguna jalan raya yang masih melanggar undang-undang dan peraturan ditetapkan oleh kerajaan.

“Dalam operasi ini kita berjaya menahan empat pemandu kerana disyaki di bawah pengaruh dadah jenis methamphetamine.

“Kalau mereka ini dibenarkan berada di jalan raya, bagaimana risiko yang perlu ditanggung pengguna jalan raya lain, tetapi dengan bantuan AADK, mereka yang menggunakan bahan terlarang ini berjaya ditahan,” katanya pada sidang akhbar pada malam Isnin. – Sinar Harian

Author

Media Variasi

View all posts

View all posts


‘Ini semua Abang Tesla punya pasal!’ – Syamsul Debat naik berang?

CYBERJAYA: Sehingga hari ini, media sosial kecoh dengan kenyataan ‘isteri pertama untuk dihargai dan isteri kedua untuk dicintai’ yang dikeluarkan oleh seorang pempengaruh yang berkahwin dua dikenali Abang Tesla.

Kenyataannya itu turut menarik perhatian pendakwah bebas yang juga penceramah motivasi, Ustaz Syamsul Debat.

Menerusi rakaman video Live TikTok tular yang dikongsi pengguna Twitter, beliau menegur pempengaruh berkenaan untuk tidak mengeluarkan sebarang kenyataan berkaitan isu poligami.

“Minggu ni teruk betul orang lelaki kena balun, macam hilang nilai kemerdekaan. Ini semua Abang Tesla punya pasal.

“Saya nak pesan, orang yang dah berpoligami. Kalau rasa-rasa diri kita ni bukanlah bagus sangat, ada kelemahan, tak usah share dengan orang lain. Lepas tu kau keluar statement pula nak mengajar orang lain.

“Adil dalam Islam ini bukan ikut selera dan nafsu, tak. Adil dalam Islam adalah meletakkan sesuatu itu kena pada tempatnya. Itu kena faham.

“Lagi cakap, lagi bangang tau? Lepas tu yang bertanya soalan pun tak kena, yang menjawab soalan pun tak kena, yang memberi pandangan pun tak kena. Tak usah, jangan,” katanya.

Sementara itu, Syamsul turut mengingatkan bahawa hati isteri perlu dijaga dan jangan sesuka hati mengeluarkan kenyataan kononnya isteri pertama perlu dihargai manakala isteri kedua untuk dicintai.

“Isteri pertama untuk dihargai dan isteri kedua untuk dicintai? Tak kecil ke hati isteri pertama? Tak berhak ke dia untuk dicintai, hanya untuk dihargai saja? Susah senang sama-sama, habis yang isteri nombor dua tu pun dicintai, jangan kau hargai, kau cinta je.

“Habis isteri yang nombor tiga? Kecil hati tak yang nombor tiga? Isteri ketiga untuk diapa-apakan?.

“Itulah sebab jangan keluar statement kalau rasa-rasa diri anda tu tak mempunyai cukup authority untuk bercerita. Fikir dulu sebelum bercakap,” ulasnya.

Terdahulu video yang dimuat naik di TikTok Abang Tesla telah mencetuskan sensasi apabila lelaki tersebut mempamerkan aksinya bersama isteri pertama solat Subuh dan menangis tiga jam sebelum berpoligami.

Untuk rekod, perkahwinannya dengan isteri pertama, Nurmajdina Jamari sudah memasuki usia lima tahun perkahwinan namun masih belum dikurniakan zuriat.

Author

Nurul Ain Japri

View all posts

View all posts


Solidariti Buat Turkiye, tema minggu ketiga Akademi Qurra’

KUALA LUMPUR: Tema Kemanusiaan iaitu Solidariti Buat Turkiye, menjadi pilihan minggu ketiga program Akademi Qurra’ yang ditayangkan di TV AlHijrah.

Ia susulan gempa bumi melanda Turkiye pada 6 Februari lalu yang sudah mengorbankan lebih 20,000 mangsa.

Menurut Pengurus Penjenamaan dan Kajian Pengguna TV AlHijrah, Zulkarnaen Mokhtar, tema yang dipilih dilihat sesuai dengan keadaan semasa.

“Kita mahu peserta ini lebih empati dan sensitif dengan apa yang berlaku di sekeliling mereka.

“Sebagai peserta Akademi Qurra’ mereka juga wajib memenuhi keperluan semasa. Jadi kami di pihak pengurusan program juga mengambil bahagian dalam memastikan perjalanan program ini selari dengan objektif.

“Untuk minggu hadapan kami juga sudah memilih peristiwa Israk Mikraj sebagai tema untuk minggu keempat,” katanya.

Minggu ketiga Akademi Qurra’ menyaksikan penyingkiran Tilmiz Adam.

Tilmiz Adam atau nama sebenarnya Adam Hakimi Khairulnizam, 19, adalah qari di bawah bimbingan Mudarris Ammar Mukhlis.

Mengakui kecewa dengan penyingkiran itu, namun bagi Tilmiz Adam ini juga adalah permulaan baharu buat dirinya.

“Ikutkan kecewa tetapi saya anggap semua teguran yang diberikan sebagai peluang untuk saya memperbaiki diri.

“Walaupun tersingkir, saya tidak melihat ini sebagai noktah kepada perjuangan saya. Dengan pengalaman yang saya ada melalui program Akademi Qurra’ ini saya akan gunakan untuk mencapai cita-cita saya bergelar Johan Qari Antarabangsa,” katanya.

Tilmiz Fahmi berada dikedudukan pertama diikuti Tilmiz Akasyah dan ketiga Tilmiz Saifullah.

Sementara, Tilmiz Saifullah juga mendapat Anugerah Alunan Terindah.

Turut mencuri tumpuan pada malam itu tentunya komen daripada jemputan iaitu Ustaz Dr. Anuar Hasin terhadap peserta yang dianggap ‘keras’.

Menurut Dr. Anuar, ini adalah cara beliau memastikan setiap peserta sedar akan kelemahan bacaan yang ada pada malam itu.

“Saya tidak mahu peserta terlalu selesa, mungkin jika hanya berikan komen-komen yang baik ada yang tidak sedar akan kelemahan sekali gus menyebabkan tiada penambahbaikan yang dibuat.

“Memang ada peningkatan dalam peserta, cumanya pertandingan ini masih berbaki beberapa minggu dan perlu ada perubahan yang lebih baik untuk mereka,” katanya.

Menurutnya, minggu keempat sebagai waktu genting buat peserta, antara yang ditekankan Dr. Anuar juga keperluan peserta untuk lebih berani mencipta kelainan dalam bacaan.

“Minggu keempat mereka perlu menonjolkan variasi dalam bacaan dan tidak hanya statik dalam satu taranum sahaja. Kepada guru-guru mereka juga, penting untuk memastikan pelajar-pelajar ini diberikan pendedahan yang baik untuk beraksi pada minggu akan datang.

“Apa yang ingin saya tegur juga, tajwid perlu diberikan perhatian agar tidak melakukan kesalahan yang ketara,” katanya.

Sementara itu, Zulkarnaen tidak melihat ada pihak yang akan mempertikai teguran yang dibuat juri.

Jelasnya sesuai dengan tempoh program, minggu ketiga menjadi waktu penting untuk peserta mendapat seberapa banyak maklum balas dalam memberi peluang kepada mereka memperbaiki bacaan.

“Bagi saya teguran yang dibuat juri sesuai untuk peserta memahami kelemahan yang mereka miliki.

“Dalam program ini ada penyingkiran dan mereka perlu faham akan kehendak juri.

“Saya fikir jika tiada komen yang menjelaskan kesalahan, peserta akan terus berada pada tahap selesa.

“Jadi bila mereka tahu akan kesilapan yang dilakukan dan faham cara untuk memperbaikinya sekali gus peserta ini akan berusaha untuk memperbaikinya,” katanya.

Program Akademi Qurra’ dihoskan oleh Fakhrul UNIC, disiarkan setiap Sabtu, jam 9 malam dan diadili sepenuhnya oleh juri tetap iaitu Ustaz Ahmad Tarmizi Abdul Rahman, Qari Muhammad Qayyim Nizar dan juri jemputan berbeza pada setiap minggu.

Manakala Mudarris dan Mudarrisah yang menjadi tulang belakang membimbing semua peserta pula ialah Ustaz Ammar Mukhlis, Ustazah Farhatul Fairuzah dan Ustazah Sofizah Mousin.

Author

Tun Puteh Wanti

View all posts

View all posts


Bukan Hamas, tetapi tentera Israel bunuh orang awam di Festival Muzik Nova – Laporan media

BANYAK dakwaan, sebenarnya, mitos yang mengelilingi serangan Briged Qassam ke atas Israel selatan pada 7 Oktober dipatahkan, satu demi satu.

Yang terbaharu ialah dakwaan bahawa pejuang Palestin sengaja menyerang Festival Muzik Nova, dengan mengetahui terlebih dahulu bahawa festival dijadualkan berlangsung pada hari dan masa tertentu.

Itu ternyata tidak benar, menurut ‘penilaian’ oleh ‘pertubuhan keselamatan Israel’, yang diterbitkan dalam akhbar Israel Haaretz pada Sabtu.

Ini adalah petikan terpilih daripada laporan Haaretz mengenai apa yang berlaku pada hari itu.

Adakah Hamas mengetahui lebih awal tentang Festival Muzik Nova?
Haaretz melaporkan:

“Penilaian yang semakin berkembang dalam pasukan keselamatan Israel ialah pejuang Hamas yang (didakwa) melakukan pembunuhan beramai-ramai pada 7 Oktober tidak mempunyai pengetahuan awal tentang festival muzik Nova yang diadakan di sebelah Kibbutz Re’im, dan memutuskan untuk menyasarkan parti secara spontan .

“Penilaian itu berdasarkan soal siasat pejuang dan siasatan polis terhadap insiden itu, antara lain, yang mendedahkan bahawa pejuang berniat untuk menyusup ke Re’im dan kibbutzim lain berhampiran sempadan Gaza.”

Jadi siapa yang membunuh orang awam di pesta itu?
“Menurut sumber polis, siasatan juga menunjukkan sebuah helikopter tempur IDF yang tiba ke tempat kejadian dan melepaskan tembakan ke arah pejuang di situ nampaknya turut mengenai beberapa peserta festival. Menurut polis, 364 orang telah dibunuh pada perayaan itu.”

Tetapi bagaimana operasi yang dirancang dengan baik seperti yang dijalankan oleh Hamas tidak mengetahui tentang festival muzik besar yang berlangsung pada hari yang sama?
Haaretz menjawab:

“Menurut sumber polis, parti itu pada asalnya dirancang pada Khamis dan Jumaat, dengan tambahan hari pada hari Sabtu ditambah hanya pada hari Selasa minggu itu, atas permintaan penganjur. Perubahan saat-saat akhir mengukuhkan penilaian yang Hamas tidak tahu tentang peristiwa itu.”

Adakah orang awam lain didakwa dibunuh oleh tentera Israel?
Penemuan baharu itu menguatkan hujah bahawa memang ramai orang awam Israel yang terbunuh pada 7 Oktober telah dibunuh oleh tentera Israel sendiri.

Pada 16 Oktober, Intifada Elektronik melaporkan, memetik “seorang wanita Israel yang terselamat daripada serangan Hamas ke atas penempatan berhampiran sempadan Gaza” pada 7 Oktober, bahawa orang awam Israel “tidak syak lagi” dibunuh oleh tentera Israel.

One of @intifada's most widely read/shared stories EVER, because the "mainstream" media refuse to tell you the truth.

Israeli forces shot their own civilians, kibbutz survivor sayshttps://t.co/XqdRvNveCb

— Ali Abunimah (@AliAbunimah) November 10, 2023

Yasmine Porat, 44, bercakap kepada radio Israel, khususnya mengenai pertempuran senjata antara pejuang Palestin dan tentera Israel di Kibbutz Be’eri.

Porat, yang mengatakan bahawa pejuang Palestin telah melayan mereka dan orang lain secara “berperikemanusiaan”, pada mulanya melarikan diri dari Festival Muzik Nova.

“Mereka menghapuskan semua orang, termasuk tebusan,” katanya merujuk kepada tentera Israel. “Terdapat tembakan yang sangat, sangat banyak” dan juga tembakan kereta kebal. – The Palestine Chronicle

Author

Taufik Asmady Abdul Aziz

View all posts

View all posts


Bekas penyanyi nasyid raih jualan produk kesihatan RM10 juta sehari

KUALA LUMPUR: Penyanyi nasyid kumpulan Saujana yang kini bergelar usahawan, Dr Idzu Baharin sebak dan tidak menjangka apabila berjaya mencatat jualan RM10 juta dalam masa sehari.

Rekod itu dicipta menerusi jualan program perkhidmatan kesihatan rawatan pemulihan menggunakan teknologi kejuruteraan tisu, Alpha Celle, Life Anew.

Dr Idzu adalah pemilik syarikat Cell Tissue Sdn Bhd atau nama sebenarnya Khairul Idzwan Baharin, 41, berkata, program berkenaan dari pemeriksaan, penjagaan, kawalan hingga rawatan.

Cell Tissue Sdn Bhd adalah syarikat kejuruteraan tisu pertama di Malaysia dan sudah tercatat dalam Malaysia Book of Record yang menghasilkan produk berasaskan sel dan tisu manusia.

“Sejujurnya, tak menjangka boleh dapat RM10 juta sehari, pada 16 Oktober lalu itu hanya pra pelancaran.

“Slot program habis terjual dan disebabkan permintaan ramai saya terpaksa buat di tempat lain.

“Lebih 100 pengunjung yang mendaftar untuk mengikuti program Alpha Cell, Life Anew. Ia membuatkan saya sebak dan betul-betul tak menjangka.

“Ia memang sambutan luar biasa. Pada mulanya memang nak buat pengenalan saja. Tapi apabila ada yang mendaftar, maksudnya masih ramai yang mementingkan kesihatan sebelum sakit,” katanya.

Menurutnya, program yang diwujudkan itu memberi nasihat merangkumi semua aspek kesihatan sebagai satu ikhtiar.

“Minta maaf cakap, dalam negara kita ramai yang bila dah sakit baru nak dapatkan rawatan. Buat pemeriksaan sangat jarang. Jadi, menerusi program ini kita sediakan semua.

“Jangan menyerah kalah, sebab kita ada teknologi untuk mencegah sebelum terjadi. Pakej ditawarkan juga murah dan dapat banyak manfaat. Kita menyediakan pusat kesihatan dan pakar untuk menjalankan program ini,” katanya.

Dalam masa sama, Idzu bakal membuat pelancaran secara rasmi dan besar-besaran program kesihatan itu dalam waktu terdekat.

“Kalau nak tahu, selepas pandemik COVID-19 ramai jatuh sakit. Sebab ketika itu duduk rumah saja, makan, dan tidak aktif.

“Jadi, itu semua beri memberikan kesan pada kesihatan. Mungkin sekarang tak rasa, akan datang tak tahu macam mana. Ketika itu mungkin sudah terlambat.

“Kita menyasarkan untuk membantu 2000 orang dengan mendaftar program ini pada 2023, sekali gus menjadikan rakyat Malaysia bebas penyakit, hidup lebih sihat dan lebih lama,” katanya.

Author

Tun Puteh Wanti

View all posts

View all posts


Data 20 pelanggan AKPK mula disebarkan dalam laman web gelap

CYBERJAYA: Agensi Kaunseling  dan Pengurusan Kredit (AKPK) berkata bahawa data yang diperoleh secara haram seperti nama dan nombor kad pengenalan kira-kira 20 pelanggan telah mula disebarkan dalam laman web gelap oleh penjenayah siber semalam.

Ketua Pegawai Eksekutif, Azaddin Ngah Tasir menjelaskan bahawa mereka telah menamatkan semua akses yang tidak sah dan berusaha untuk mengukuhkan jaringan keselamatan sistem AKPK.

Pihak AKPK menasihatkan kepada semua pelanggannya untuk membuat laporan kepada pihak polis sekiranya terdapat penjenayah yang menyamar menjadi pegawai AKPK.

“Kami ingin menasihatkan semua pelanggan untuk lebih berwaspada terhadap sebarang komunikasi yang mencurigakan seperti penyamaran sebagai kakitangan AKPK ataupun dari pihak institusi kewangan.

“Sekiranya anda mengesyaki bahawa anda telah dihubungi oleh penjenayah siber. Anda mestilah segera menghubungi pihak polis. Anda juga boleh melayari laman sesawang CyberSecurity Malaysia untuk mendapatkan langkah Pencegahan yang lebih terperinci,” katanya.

Pada masa yang sama, AKPK akan berusaha mengurangkan impak pencerobohan dan meneruskan jangkauan dan secara terus dan berkomunikasi dengan semua pelanggan.

Walaupun sukar bagi AKPK untuk menutup laman web rasmi tetapi ia merupakan langkah yang terbaik untuk mengurangkan risiko ancaman selanjutnya.

Pada 30 Mac lepas, AKPK telah bertindak menyahaktifkan beberapa sistem operasinya buat sementara waktu bagi mengelak sebarang risiko seterusnya selepas sistem maklumatnya diceroboh.

Oleh: AIN JAPRI (Pelatih USM)

Author

Media Variasi

View all posts

View all posts


Cubaan seludup masuk RM4.8 juta rokok kretek gagal

KUALA LINGGI: Agensi Penguatkuasaan Maritim Malaysia (Maritim Malaysia) telah berjaya menumpaskan cubaan seludup sejumlah 4.8 juta batang rokok kretek pelbagai jenama di perairan muara Tanjung Gabang, Selangor sempena Op Khas Pagar Laut di sini kelmarin.

Timbalan Ketua Pengarah (Logistik) Maritim Malaysia selaku pemangku Ketua Pengarah Maritim Malaysia, Laksamana Madya Maritim Datuk Saiful Lizan Ibrahim berkata, hasil risikan dan bantuan Sistem Pengawasan Laut Malaysia (SWASLA) mendapati sebuah bot pancung dengan enam buah enjin 200 kuasa kuda bergerak dalam keadaan mencurigakan di laluan Traffic Separation Scheme (TSS) ke Tanjung Gabang pada pukul 10.20 malam.

“Menyedari kehadiran aset Maritim Malaysia, suspek dilaporkan bertindak memecut laju untuk meloloskan diri dan berlaku kejar-mengejar selama hampir 30 minit sehingga bot pancung berkenaan memasuki kawasan paya bakau.

Setelah menghampiri bot berkenaan pada kedudukan 0.05 batu nautika barat laut muara Tanjung Gabang, Selangor, pihak Maritim Malaysia mendapati tekong dan awak-awak telah meninggalkan bot dan berjaya melarikan diri.

Pemeriksaan ke atas bot pancung tanpa nombor pendaftaran yang berwarna kelabu, menggunakan enam enjin 200 kuasa kuda jenis Yamaha telah membawa kepada penemuan rokok kretek pelbagai jenama.”

Laksamana Madya Maritim Datuk Saiful Lizan berkata demikian ketika sidang media sempena pengumuman kejayaan kes berkenaan di Pejabat Maritim Negeri Sembilan & Melaka hari ini.

Turut hadir pada sesi sidang media berkenaan Pengarah Maritim Negeri Sembilan & Melaka, Kepten Maritim Iskandar Ishab @ Ishak.

Laksamana Madya Maritim Datuk Saiful Lizan pada sidang media yang sama turut memaklumkan nilai keseluruhan rampasan rokok kretek termasuk bot pancung dan enam enjin 200 kuasa kuda itu berjumlah sebanyak RM3.53 juta.

“Kesemua rokok kretek berkenaan disyaki diseludup masuk dari negara jiran Indonesia untuk dijual secara haram dalam negara ini.

Kes ini akan disiasat di bawah Akta Kastam 1967 – Menyeludup masuk rokok ke Malaysia melalui jalan yang tidak diwartakan / Duti Eksais (Cukai).”

Pada sidang media yang sama, Laksamana Madya Maritim Datuk Saiful Lizan menegaskan Maritim Malaysia akan memperketatkan lagi kawalan di perairan negara dalam usaha mengekang aktiviti jenayah di laut seperti penyeludupan kontraband dan barangan kawalan, penyeludupan serta kemasukan PATI ke dalam negara ini.

“Maritim Malaysia tidak akan berkompromi dengan sebarang ancaman jenayah yang dilakukan di kawasan maritim negara. Malah kita mengoptimumkan pengoperasian dengan melakukan rondaan di kawasan hotspot khususnya pada musim perayaan Aidilfitri.

Beliau juga menyeru kepada orang ramai agar menjadi mata dan telinga Maritim Malaysia dalam menyampaikan maklumat bagi memerangi aktiviti jenayah rentas sempadan.

Sebarang maklumat, laporkan segera ke talian MERS 999 yang beroperasi secara 24 jam dan Pusat Operasi Maritim Negeri yang berhampiran.

Author

Tun Puteh Wanti

View all posts

View all posts


Ismail Sabri arah siasatan lanjut ke atas Tommy Thomas

KUALA LUMPUR: Perdana Menteri Datuk Seri Ismail Sabri Yaakob mengarahkan agensi penguat kuasa segera melaksanakan siasatan lanjut bagi menyiasat kemungkinan salah laku Tan Sri Tommy Thomas, berhubung pelbagai dakwaan yang terkandung dalam buku dihasilkan bekas Peguam Negara itu.

Perdana Menteri berkata siasatan akan dilakukan antaranya di bawah Seksyen 124(I) Kanun Keseksaan – penyebaran laporan palsu; Seksyen 4 Akta Hasutan 1948; Seksyen 8 Akta Rahsia Rasmi 1972; dan Seksyen 23 Akta Suruhanjaya Pencegahan Rasuah Malaysia 2009.

Beliau berkata Pasukan Petugas Khas Siasatan Ke Atas Dakwaan-Dakwaan Dalam Buku Bertajuk “My Story: Justice in the Wilderness” telah membentangkan laporan siasatan dalam Mesyuarat Jemaah Menteri hari ini, dan telah mengemukakan beberapa syor untuk pertimbangan kerajaan bagi tujuan tindakan susulan yang wajar diambil.

“Laporan itu telah disediakan oleh pasukan ini dalam tempoh sembilan bulan, bermula Disember 2021 sehingga Ogos 2022, dengan memperincikan setiap dakwaan-dakwaan yang disebut oleh Tan Sri Tommy Thomas dalam bukunya itu,” katanya dalam kenyataan, hari ini.

Ismail Sabri berkata berdasarkan siasatan, pasukan itu telah mengkategorikan 19 isu penting yang dikesan dalam buku berkenaan kepada empat isu utama iaitu dakwaan ke atas Badan Kehakiman; pendedahan maklumat dan rahsia kerajaan; tindakan tidak sah, salah guna kuasa serta kecuaian profesional; dan kenyataan berbaur hasutan. – BERNAMA


Sabah FC terikat 2-2 dengan KL City FC di laman sendiri

KOTA KINABALU: Sabah FC seri 2-2 dengan Kuala Lumpur (KL) City  FC di  gelanggang sendiri dalam satu-satunya aksi saingan Liga Super yang berlangsung di Stadium Likas di sini malam ini.

KL City terlebih dahulu mendahului seawal minit kelima apabila pemain pertahanan Giancarlo Gallifuoco menanduk kemas bola sepakan percuma kapten Paolo Josue.

Sabah kemudian cuba mengasak bertali arus ke kubu KL City dengan beberapa cubaan bahaya ke gawang gol, namun kecekapan penjaga gol lawan Kevin Ray Mendoza berjaya menidakkan percubaan Skuad Badak.

Mendoza akhirnya tewas dengan asakan Sabah selepas dua minit separuh masa kedua bermula iaitu minit ke-47 apabila pemain pertahanan kebangsaan Dominic Tan bijak memanfaatkan kesilapan Gallifuoco dan Akram Mahinan yang gagal mengeluarkan bola di depan pintu gol.

Akram menebus kesilapan itu apabila menanduk masuk bola sepakan percuma Josue pada minit ke-61.

Pemain sayap lincah Saddil Ramdani muncul wira buat Skuad Badak apabila menyamakan kedudukan menerusi sepakan percuma kaki kiri yang melencong menerjah gawang lawan pada minit ke-85, selepas Gary Steven Robbat dijatuhkan di luar kotak penalti.

Keputusan malam ini menyaksikan Sabah kekal di tempat kedua dengan 36 mata daripada 17  perlawanan,  manakala KL City juga kekal di tempat kelima meraih 22 mata daripada 16 perlawanan. – BERNAMA


Apa yang rakyat harus faham mengenai Akta Anti Lompat Parti?

AHLI politik di setiap pelosok cenderung beralih sokongan mereka atau istilah mudah difahaminya, melompat dari satu parti ke parti yang lain atas alasan tindakan mereka itu adalah demi rakyat, demi negara.

Apa yang mereka tidak faham adalah rakyat Malaysia bukanlah lurus bendul sehingga tidak tahu perbuatan ahli politik melompat parti adalah untuk ‘political survival’ mereka sahaja.

Tindakan sedemikian bukan sahaja menjijikkan malah adalah satu salah guna proses demokrasi dan juga perbuatan khianat kepada mandat rakyat itu.

Beberapa langkah khianat seperti yang diulas di atas telah berlaku di Malaysia yang menjadi punca kepada ketidakstabilan politik di negara kita semenjak tahun 2020 selepas Langkah Sheraton.

Justeru itu, satu pindaan kepada Perlembagaan negara telah diusul dan diluluskan agar satu Akta Anti Lompat Parti boleh diperkenalkan.

Objektif utama Akta Anti Lompat Parti ini adalah untuk mengelakkan senario di mana individu yang dipilih untuk mewakili sesebuah parti politik dan menjadi wakil rakyat atas tiket parti tersebut tidak berpaling tadah kepada parti dan khianat mandat rakyat.

Secara terus terang, pemeteraian Akta Anti Lompat Parti ini adalah untuk mengelakkan senario di mana parti yang tidak memperoleh majoriti mahupun mandat rakyat tidak terlibat di dalam pembentukan kerajaan baharu di dalam apa jua kapasiti pun.

Maka, ianya menjadi satu kewajipan agar ahli Parlimen yang bertanding di atas tiket parti tertentu untuk menyerahkan kepada kepimpinan tertinggi parti mereka (Presiden misalnya) untuk membuat sebarang keputusan untuk bersepakat dengan mana mana parti yang lain untuk membentuk kerajaan atau persefahaman yang akan membawa kestabilan dan kemakmuran kepada negara.

Ahli-ahli Parlimen ini tidak harus mengugut dan mengambil pendirian yang berbeza dengan parti mereka. Secara tidak langsung, pendirian tersebut adalah umpama melompat parti juga.

Prinsip seorang ahli Parlimen tidak harus ditentukan oleh kepentingan peribadi tetapi oleh dua prinsip rukun negara iaitu keluhuran Perlembagaan dan kedaulatan undang-undang.

Yang Terkesan,
Rakyat Malaysia (Kepong)

Author

Tun Puteh Wanti

View all posts

View all posts


Janna Nick risau ‘mulut jahat’ di tanah suci dimakbulkan

KUALA LUMPUR: Pelakon dan pengacara, Janna Nick, menzahirkan kebimbangannya seandainya perkataan atau perbuatan sepanjang memegang watak Misha dimakbulkan Allah SWT ketika menjayakan penggambaran drama berjudul Surat Dari Tuhan di Mekah dan Madinah.

Katanya, ini kerana watak yang dilakonkannya itu mempunyai sisi jahat yang melampau dan sebagai pelakon, dia perlu menjayakan tugas tersebut dengan sehabis baik.

“Watak Misha yang saya bawakan menggambarkan seorang menantu yang jahat! Rakaman pula dijalankan di Tanah Suci Mekah, bayangkan betapa mencabarnya saya perlu galas tugas itu.

“Ada kala apabila saya tengah ‘shoot’, terutama di Mekah dan Madinah, saya jadi takut untuk teruskan adegan-adegan tertentu. Risau perkataan yang jahat dari mulut watak Misha itu dimakbulkan. Nauzubillah.

“Jadi, saya banyak istighfar setiap kali ada adegan yang keluarkan kata-kata kesat,”katanya memetik Utusan.

Bagaimanapun, Janna berharap watak antagonis yang dibawakan itu dapat membuat penonton menilai dengan baik dan menyerap mesej penting yang diterapkan dalam naskhah tersebut.

“Saya pasti watak jahat saya ini bakal menjentik emosi penonton dan harap drama ini dapat sampaikan mesej yang mendalam kepada penonton.Jujurnya, bagi saya, drama Surat Dari Tuhan ini merupakan sebuah naskhah yang sarat dengan mesej positif.

“Sepanjang penglibatan dalam seni, ini merupakan watak paling jahat pernah saya bawa. Namun, jauh di sudut hati, saya rasa sedih juga dengan watak Misha,”katanya.

Drama terbitan Mache All Star United Sdn Bhd ini diarahkan oleh Pali Yahya dan merupakan hasil karya daripada Rozie Rashid dan Soula Nordin.

Selain Janna, drama bersiri 30 episod ini menampilkan nama-nama pelakon lain seperti Shukri Yahaya, Ummi Nazeera, Sheila Mambo, Trisha Ooi, Qistina Raisah dan Wanns Ahmad.

Surat Dari Tuhan bakal bersiaran bermulai 30 Oktober ini, setiap Isnin hingga Khamis pada pukul 10 malam di TV3.

Author

Diyana Rahip

View all posts

View all posts


1MDB: Siasatan kes Jho Low diteruskan – KPN

KUALA LUMPUR: Siasatan ke atas ahli perniagaan dalam buruan iaitu Low Taek Jho atau Jho Low dalam kes berkaitan 1Malaysia Development Berhad (1MDB) diteruskan, dan ia tidak akan dihentikan sehingga lelaki itu berjaya dibawa pulang ke tanah air, kata Ketua Polis Negara, Tan Sri Acryl Sani Abdullah Sani.

Beliau berkata, Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) akan bekerjasama dan berbincang dengan lebih lanjut mengenai usaha membawa pulang Jho Low ke negara ini.

“Jho Low pernah dituduh di bawah Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLA) pada tahun 2018 walaupun dia tidak menghadirkan diri (di mahkamah).

“PDRM memang ada buka kertas siasatan dan sekiranya subjek (Jho Low) dapat dikembalikan ke Malaysia, sudah tentu kami akan meneruskan pertuduhan itu (menuduhnya dengan akta sama),” katanya kepada pemberita selepas menghadiri Majlis Penganugerahan Kontinjen dan Daerah Terbaik Op Selamat sempena Hari Raya Aidilfitri di Bukit Aman, di sini, hari ini.

Pada 5 Mei lepas, Perdana Menteri, Datuk Seri Anwar Ibrahim berkata kerajaan sedang berunding dengan negara-negara berkaitan untuk mempercepatkan proses membawa pulang Jho Low, namun beliau enggan mengesahkan keberadaan ahli perniagaan dalam buruan itu.

Menurut Anwar, proses itu juga amat rumit kerana melibatkan negara-negara besar, perkhidmatan risikan dan Polis Antarabangsa (Interpol).

Mengulas mengenai jumlah kertas siasatan dan tangkapan yang dibuat sejak penubuhan pasukan Task Force Siasatan 3R yang memfokuskan kepada isu bangsa, agama dan raja pada 22 Mac lepas, Acryl Sani berkata, PDRM telah membuka 19 kertas siasatan dan menahan 12 individu.

“Arahan setiap kes yang dilaporkan kepada PDRM harus mempunyai keterangan-keterangan yang mengaitkan berlakunya kesalahan dan kertas siasatan (3R) mestilah disiapkan dalam tempoh tujuh hari untuk dirujuk kepada Pejabat Peguam Negara bagi tujuan pertuduhan atau sebaliknya.

“Tindakan ini akan dibuat secara berterusan bagi memastikan keharmonian dan ketenteraman awam negara yang berbilang kaum ini sentiasa terpelihara,” katanya.

Task force 3R diketuai Pengarah Jabatan Siasatan Jenayah Bukit Aman yang dikendalikan Unit Siasatan Jenayah Terkelas Bahagian D5, Jabatan Siasatan Jenayah. – BERNAMA


Tiada keistimewaan, pengecualian dalam keadilan Islam – Agong

KUANTAN: Keadilan Islam tidak sama sekali memberi sebarang keistimewaan atau pengecualian kepada sesiapa yang melakukan kesalahan, sama ada diri sendiri, teman rapat, ahli keluarga mahupun ibu dan bapa, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Seri Paduka bertitah ketegasan prinsip keadilan Islam juga tidak membenarkan sebarang ketidakadilan kepada sesiapa termasuk kepada mereka yang tidak disenangi, selain keadilan tanpa pilih kasih yang diamalkan telah berjaya mengangkat martabat Islam pada zaman Rasulullah S.A.W.

“Prinsip keadilan yang telus lagi terbuka turut berjaya membangunkan satu masyarakat yang adil, saksama, makmur dan sejahtera. Prinsip keadilan menurut Islam adalah menjunjung amanah Tuhan,” titah Seri Paduka semasa berucap merasmikan Kompleks Mahkamah Syariah Pahang di sini hari ini.

Berpandukan atas prinsip yang sama, Al-Sultan Abdullah bertitah Mahkamah Syariah mestilah bijak menggunakan kuasa budi bicara dan sentiasa berlaku adil kepada semua pihak dalam menjatuhkan hukuman, terutamanya yang melibatkan kes-kes kekeluargaan.

“Jika undang-undang tidak dilaksanakan secara konsisten dan adil, nescaya keadilan tidak akan tercapai kerana falsafah di sebalik penggubalan sesuatu undang-undang telah ternoda dan akibatnya pihak yang lemah akan menjadi mangsa kepada pihak yang memiliki kuasa,” titah Seri Paduka.

Al-Sultan Abdullah bertitah bahawa kuasa menghukum dan memberi pengampunan tidak wajar digunakan sewenang-wenangnya kerana ia bakal dipertanggungjawabkan kelak di ‘hari kemudian’

Selain itu, Seri Paduka juga mengingatkan hakim Syarie untuk memastikan kes yang dikendalikan mereka dapat dihakimi seadil-adilnya dan penghakiman dilaksanakan dengan segera, selain pegawai mahkamah serta peguam Syarie turut sama membantu melancarkan prosiding mahkamah.

Pada majlis itu, Al-Sultan Abdullah berkenan memasyhurkan kompleks bernilai  RM44.75 juta yang mula dibina pada 22 Jun 2015, siap pada 23 Sept 2021 dengan nama Kompleks Syariah Al-Sultan Abdullah.

Turut berangkat Raja Permaisuri Agong Tunku Hajah Azizah Aminah Maimunah Iskandariah dan Pemangku Raja Pahang Tengku Hassanal Ibrahim Alam Shah Al-Sultan Abdullah.

Turut hadir ialah Menteri di Jabatan Perdana Menteri (Hal Ehwal Agama) Senator Datuk Idris Ahmad, barisan pentadbiran Pahang diketuai Menteri Besar Datuk Seri Wan Rosdy Wan Ismail dan Ketua Hakim Syarie Pahang Datuk Seri Abdul Rahman Md Yunos.

Al-Sultan Abdullah turut menzahirkan harapan supaya cadangan konsep diyat (pampasan kepada keluarga mangsa yang terkesan dengan tindakan jenayah) dapat dilaksanakan di negara ini.

“Saya juga ingin meminta hakim-hakim Syarie untuk mendalami dan mengkaji hukuman berbentuk servis kemasyarakatan yang boleh diambil kira kerana ada kesalahan yang tidak begitu besar, harus difikirkan agar mereka boleh berbakti kepada masyarakat… yang boleh diselesaikan dengan budi bicara,” titah Seri Paduka.

Menyentuh mengenai pembinaan komplek mahkamah itu, Al-Sultan Abdullah berharap ia dapat memberikan perkhidmatan terhadap masyarakat selain menyampaikan serta mengembangkan syiar Islam dan mempertingkatkan institusi mahkamah syariah negara ini. – BERNAMA


‘Tak habis-habis sembang telur tak cukup, bagilah penyelesaian’, kata Rafizi

CYBERJAYA: Pengerusi Perikatan Nasional (PN), Tan Sri Muhyiddin Yassin dinasihat untuk tidak mengulang tajuk sama berhubung isu kenaikan harga barang dalam setiap ceramahnya.

Menteri Ekonomi, Rafizi Ramli sebaliknya menyarankan Muhyiddin untuk menawarkan penyelesaian sebenar jika PN mempunyai kaedah lebih baik berbanding kerajaan sekarang.

“Tan Sri Muhyiddin dalam ceramah-ceramah tak habis-habis sembang telur tak cukup. Paling kurang sebagai bekas Perdana Menteri, saya harapkan bila berceramah beliau boleh tawarkan penyelesaian dan cadangan untuk bantu ekonomi rakyat dan bukan cerita dia mula pelihara ayam.

“Cerita ayam dan telur tak cukup semua ini sebenarnya bermula dari zaman PN.

“Isu inilah yang berlaku sejak setahun yang lalu kerana kegagalan kerajaan pada ketika itu untuk tangani masalah ayam di peringkat bekalan (supply side),” katanya dalam hantaran di laman Twitter.

Rafizi mendakwa, kerajaan terdahulu bukan sahaja menetapkan harga siling, malah penternak-penternak turut tidak dibantu dan perlu menjual ayam pada harga ditetapkan dengan kos yang merugikan.

Sebagai contoh, katanya, kos seekor ayam bernilai RM11 tetapi mereka dipaksa jual pada harga RM9, tanpa ada sebarang insentif yang membantu menyelesaikan masalah penternak.

“Akibatnya penternak berhenti pelihara ayam. Ini menyebabkan bekalan ayam mula terganggu dan harga ayam semakin melambung,” katanya.

Muhyiddin ketika ucapannya baru-baru ini berkata, beliau sudah mula menternak ayam penelur di kebunnya bagi kegunaan sendiri sebagai salah satu kaedah untuk menyelesaikan masalah bekalan telur di pasaran.

Beliau berkata, berdasarkan kajian empirikal yang dilakukan oleh sekumpulan penyelidik ke atas 1,200 responden mendapati, masalah yang paling ketara didepani rakyat adalah kos sara hidup.

Namun, Muhyiddin yang juga Ahli Parlimen Pagoh itu berkata, bukan semua berkemampuan atau mempunyai tanah yang boleh menternak 30 hingga 40 ekor ayam pada satu-satu masa.

Jelasnya, ada peniaga yang merungut bahawa harga sekilo ayam ketika ini bernilai lebih RM10, manakala ia jauh lebih murah ketika zaman pentadbirannya.

Author

Fazleen Safina Abd Jamil

View all posts

View all posts


Imran Tamrin bakal pertahan Sungai Panjang

SUNGAI BESAR: Barisan Nasional (BN) yang bergabung dengan Pakatan Harapan (PH) pada pilihan raya negeri ke-15 Selangor akan mempertahankan kerusi DUN Sungai Panjang.

Calon BN-PH, Datuk Mohd Imran Tamrin tiba di pusat penamaan calon di Dewan Seri Bernam, di sini pada jam 9.05 pagi.

Sementara itu, Mohd Razali Saari dari Perikatan Nasional (PN) tiba pada jam 9.15 pagi.

Kedua-dua calon diiringi ratusan penyokong dengan suasana di kawasan terkawal, lapor Berita Harian.

BN adalah penyandang kerusi ini yang dimenangi Mohd Imran pada Pilihan Raya Umum ke 14 (PRU14) lalu.

Beliau memperoleh 10,530 undi, sekali gus menewaskan calon Pakatan Harapan (PH), Mariam Abdul Rashid (8,446 undi) dan Mohd Razali (6,999) undi.

DUN Sungai Panjang mempunyai seramai 40,786 jumlah pengundi.

Author

View all posts


Gajah liar rosakkan kebun penduduk Kampung Pulau Setelu

GUA MUSANG: Kira-kira 32 pekebun di Kampung Pulau Setelu di sini mengalami kerugian ribuan ringgit selepas kawasan tanaman getah, kelapa sawit, pisang dan buah-buahan mereka musnah angkara seekor gajah liar sejak Jumaat lepas.

Seorang pekebun Mulim Ahmad, 56, berkata kehadiran gajah tersebut menimbulkan kegusaran dalam kalangan pekebun untuk keluar bekerja kerana takut akan terserempak haiwan itu.

“Sebelum ini hanya babi hutan yang selalu menimbulkan masalah apabila memusnahkan pelbagai jenis tanaman penduduk.

“Kini gajah pula datang mengganggu kebun-kebun penduduk, malah 30 anak sawit yang saya tanam baru enam bulan dirosakkan gajah tersebut,” katanya kepada pemberita, di sini hari ini.

Seorang lagi pekebun, Salamah Hamad, 55, berkata dia mengalami kerugian apabila 100 pokok pisang dan kelapa sawitnya dirosakkan gajah liar tersebut.

“Saya tinggal di kampung ini sudah lebih 50 tahun, kejadian ini pertama kali berlaku.

“Penduduk sudah membuat laporan kepada Perhilitan (Jabatan Perlindungan Hidupan Liar dan Taman Negara) kami harap gajah itu dapat ditangkap secepat mungkin dan dipindahkan ke habitat yang sesuai secepat mungkin bagi mengelak kejadian yang tidak diingini,” katanya. – BERNAMA


Kekuatan Ayob, Yusoff mampu gerunkan sindiket jenayah di Malaysia

BILA disebut nama Datuk Seri Ayob Khan Pitchay sudah pasti masyarakat Malaysia akan mengenali beliau dengan ketegasan dan keberanian melawan penjenayah.

Pengarah Jabatan Siasatan Jenayah Narkotik (JSJN) Bukit Aman itu sentiasa berpegang kepada sikap berhemah, adil, berintegriti, amanah dan tegas, dalam mendepani pelbagai cabaran sepanjang perkhidmatannya, prinsip diri yang membuahkan kegentaran kartel dan sindiket jenayah terhadap pesona ini.

Namun adakah kita tahu bahawa ada seorang lagi Pegawai Kanan Polis yang memiliki prinsip diri yang sama, wira yang tidak didendangkan tetapi mampu buat penjenayah terkencing bila mendengar nama beliau.

Beliau adalah Datuk Yusoff Mamat, kini sebagai Ketua Staf Operasi Markas National Task Force Polis Diraja Malaysia (PDRM) memiliki latar belakang pendidikan BA Sivil Engineering Universiti Teknologi Malaysia dan Master Sains Sosial Universiti Kebangsaan Malaysia.

Ketika menemubual beliau satu ketika dahulu, beliau sentiasa menekankan konsep dalam pentadbiran dengan mengutamakan Allah SWT iaitu “apabila kita tolong agama Allah, pasti Allah akan tolong kita”.

Sebab itulah setiap tindakan yang beliau buat seolah-olah tidak mempedulikan risiko yang akan berlaku kepada beliau dan keluarganya.

Sebab itulah jalan mudah untuk sindiket menjatuhkan karier beliau dengan membuat pembunuhan karakter iaitu membuat tohmahan dan fitnah.

Itulah senjata terakhir sindiket untuk melumpuhkan keberanian Yusof dalam memerangi penjenayah sindiket di Malaysia.

Ketahuilah kita, di antara punca kejatuhan sesebuah empayar adalah disebabkan “Pengkhianatan” dan “Rasuah” golongan yang baik ini selalunya ditenggelamkan.

Keprihatinan beliau terhadap kes-kes penyeludupan barangan bercukai, pencerobohan Pendatang Asing Tanpa Izin (PATI) di bawah Akta Anti Pemerdagangan Manusia dan Penyeludupan Migran (ATIPSOM), pencerobohan nelayan asing yang mengaut hasil negara khususnya di Laut China Selatan.

Begitu juga kes-kes kecurian di pulau-pulau khususnya daripada kepulauan negara asing yang berhampiran turut diberi perhatian.

Mengenali diri Yusoff ini beliau mendapat sentuhan kerohanian daripada Tuan Guru Datuk Nik Abdul Aziz dan Al-Alamah Sheikh Paksu Mid, sebab itulah personaliti Yusoff yang mesra masyarakat dan sesiapa yang berjumpa dengan beliau mesti tidak akan tahu yang beliau adalah pegawai polis.

Yusoff banyak pengalaman dalam menangani kes jenayah yang besar, beliau di antara pegawai yang mengarahkan anak buahnya mengambil tindakan POCA terbanyak di Malaysia sewaktu beliau menjawat jawatan Ketua Polis Daerah Klang.

Selain itu, sekiranya beliau mendapat aduan daripada orang awam tentang kes-kes perjudian haram, beliau sendiri akan turun membuat serbuan dan tangkapan, secara tidak langsung membuatkan anak buah beliau akan malu dan terpaksa bekerja keras disebabkan kerajinan beliau menjalankan tugas kepolisan.

Yusoff sepatutnya diberi peluang menjadi mana-mana Ketua Polis Negeri untuk kita lihat bagaimana beliau membersihkan kegiatan haram yang tidak habis-habis.

Masyarakat sudah benci kepada kezaliman, penindasan, kejahatan dan kerosakan.

Seperti filem Black Adam, rakyat mahu dibebaskan dari penganiayaan ini dan mereka dahagakan polis memiliki akidah kuat sepertimana Sultan Sallehuddin Al-Ayubi yang berjaya membenteras penjenayah di kota Damsyik.

Semoga anak didik Paksu Mid ini diberi kekuatan, diberi kejayaan, istiqamah dan berjaya membantu masyarakat dalam menangani sindiket jenayah di Malaysia dan terus memperjuangkan nasib rakyat sepertimana keberanian Mat Kilau dalam menperjuangkan nasib rakyat yang dibelenggu oleh penjenayah.

I. Timbalan Komander (Kejuruteraan) Pasukan Polis Marin, PDRM 2014

II. Ketua Polis Daerah Ibu Pejabat Polis Daerah Klang Utara
Selangor (KPD) (November 2015 – Julai 2017)

III. SAC Kepolisan Am, JKDNKA (Julai 2017 – September
2018)

IV. Komander Pasukan Polis Marin, JKDNKA (September
2018 – Oktober 2021)

III. Ketua Staf Operasi Markas National Task Force (Oktober
2021 – Kini)

Author

Tun Puteh Wanti

View all posts

View all posts


Pelancaran lagu ‘Yes Sir’ kobarkan semangat filem Coast Guard Malaysia: Ops Helang

SHAH ALAM: Lagu tema filem ‘Coast Guard Malaysia: Ops Helang’ berjudul ‘Yes Sir’ nyanyian Zamani dan Ariff Peter yang dilancarkan di Stesen Udara Maritim Subang pada Selasa, pasti menjadi siulan ramai.

Perkara itu berikutan bait lirik lagunya yang mantap dengan alunan muzik yang ‘fresh’ dengan arus semasa tentunya membuatkan pendengar akan turut serta mengikut rentak lagu berkenaan.

Bersempena hari pelancaran lagu berkenaan, suasana majlis kelihatan meriah ditambah pula gimik dari Pasukan Tindakan Khas dan Penyelamat (STAR Team) daripada Agensi Penguatkuasaan Maritim Malaysia (APMM) dan Kementerian Dalam Negeri (KDN).

Pelancaran itu turut diraikan Ketua Pengarah APMM, Laksamana (M) Datuk Mohd Zubil Mat Som.

Lagu ‘Yes Sir’ terbitan COF Music menampilkan gandingan penyanyi utama, Zamani dengan penyanyi rap, Ariff Peter yang juga merupakan penulis lirik bersama Pown Hasril, Otromen dan Nass.

Ariff turut menyatakan keterujaannya kerana dapat menjadi sebahagian dalam penghasilan projek lagu OST filem ‘Coast Guard Malaysia: Ops Helang’.

“Saya sendiri rasa bersyukur sangat kerana dapat bekerjasama dengan Abang Zamani kerana beliau sendiri merupakan salah seorang lagenda dalam industri musik tanah air.

“Jadi, bagi saya sebagai pendatang baharu dalam industri ini, lagu yang saya tulis sendiri dinyanyikan oleh beliau, saya merasakan bila lagi saya boleh mendapat peluang seperti ini.

“Saya juga ingin berterima kasih kepada COF Music kerana memberikan saya peluang dan ruang untuk melakukan kerja-kerja seni bersama dengan mereka sehingga dapat menjadi OST filem untuk ‘Coast Guard Malaysia: Ops Helang’,” ujarnya dalam sidang media pelancaran itu.

Tambahnya lagi, diharapkan lagu ‘Yes Sir’ menjadi fenomena muzik dalam industri tanah air di samping filem Coast Guard yang memaparkan kisah hidup Maritim Malaysia menerima sambutan baik dalam kalangan masyarakat.

Terdahulu, Zamani bersama Ariff mempersembahkan lagu ‘Yes Sir’ itu dengan gimik menakjubkan menerusi kerjasama APMM sempena pelancaran lagu berkenaan.

‘Yes Sir’ merupakan lagu OST yang diinspirasikan khusus berdasarkan filem ‘Coast Guard Malaysia: Ops Helang’ yang memaparkan kisah Pegawai STAR Team dari APMM yang terpaksa berhadapan sekumpulan penjenayah di perairan negara apabila ahli keluarga tunangnya menjadi tebusan.

Untuk rekod, filem tersebut mendapat kerjasama penuh daripada KDN, Kementerian Komunikasi dan Digital (KKD), Perbadanan Kemajuan Filem Nasional Malaysia (FINAS) serta APMM.

Kerjasama bagi filem yang mengangkat operasi ‘Ops Helang’ pasukan APMM itu adalah bagi memastikan masyarakat dapat melihat sendiri realiti bagaimana APMM sebagai badan ‘coast guard’ negara yang menjalankan tanggungjawab memelihara keselamatan dan keamanan Zon Maritim Malaysia.

Filem ‘Coast Guard Malaysia: Ops Helang’ terbitan Flying Deals Sdn Bhd dan Arie Zaharie Production ini juga mendapat kerjasama serta edaran Metrowealth Pictures yang akan menemui penonton di pawagam seluruh negara termasuk Singapura dan Brunei pada 2 Februari 2023.

Author

Faridah Amiratul

View all posts

View all posts


Pusat Jantung Hospital Serdang beroperasi 12 Disember ini – Khairy

Beliau berkata pengoperasian pusat kardiologi itu, akan memendekkan tempoh menunggu daripada 18 bulan kepada hanya sembilan bulan bagi kes elektif yang stabil, manakala rawatan kes kecemasan diberi serta-merta.

Beliau berkata fasiliti kesihatan dengan kos keseluruhan RM546 juta itu, dilengkapi dengan dewan bedah hybrid iaitu yang pertama seumpamanya dalam fasiliti Kementerian Kesihatan (KKM), dan memberi manfaat kepada hingga 250 pesakit setahun.

“Hospital Serdang menjadi pusat rujukan rawatan jantung bagi Wilayah Tengah dan kes jantung kompleks dari seluruh negara dengan lebih 40,000 pesakit luar dan 12,000 rawatan invasif, termasuk angiogram serta angioplasti koronari setahun, dengan adanya bangunan baru ini, perkhidmatan jantung Hospital Serdang mampu menerima dua kali ganda jumlah pesakit.

“Kemudahan dewan bedah itu turut dilengkapi dengan peralatan canggih membolehkan kes-kes kompleks yang memerlukan kepakaran pakar bedah dan jantung, dilaksanakan dalam tempat yang sama,” katanya pada majlis penyerahan fasiliti itu, hari ini.

Khairy berkata, pusat kardiologi satu blok setinggi lapan tingkat itu, selain menempatkan 262 katil ia juga dilengkapi dengan seunit mesin MRI 3.0 Tesla khusus bagi pengimejan diagnostik jantung, yang memberi imej empat kali lebih jelas berbanding mesin MRI biasa.

Beliau berkata sebuah Makmal Jantung Invasif (ICL) di Jabatan Kecemasan (ED) yang setanding dengan negara maju pula, membolehkan kes-kes serangan jantung akut menerima rawatan segera dan terbaik.

Khairy berkata, dengan pengoperasian pusat jantung itu, ia sekali gus meningkatkan kemampuan melaksanakan prosedur jantung dari 35,000 kepada 60,000 prosedur setahun, menjadikan ia fasiliti kardiologi invasif terbesar di rantau Asia Tenggara.

Beliau berkata pusat jantung itu akan beroperasi sepenuhnya di bawah KKM dan ia bukan sahaja mampu merawat lebih ramai pesakit jantung dari seluruh negara, malah menjadi fasiliti latihan kepada ramai pakar perubatan kardiologi. – BERNAMA